2019ko ekainaren 20a, osteguna | Ordua Euskal Herrian 21:29:59\n“Gizarte ekarpenen atalean marka guztiak hausten ditu Argiak. Prentsak berezkoa beharko lukeen agintearen kontrolaren funtzioa eta eztabaida publikoaren sustapena dira atal honetan indargune nagusiak. Pentsamendu kritikoa garatu eta zabaltzeko xedez burutzen den kazetaritza da, beraz, Argiak jorratzen duena”. HGHren txostenetik hartu dugu pasartea.\nARGIA, Berria eta Goiena agerkarien papereko eta interneteko albisteak aztertu ditu HGH lan taldeak, eta Europako erreferentziazko bost egunkariren (Financial Times, Le Monde, Frankfurter Allgemeine Zeitung, Corriere della Sera eta El País) edukiekin alderatu.\nKalitate azterketan 6,23ko puntuazioa lortu du Argiak, zortzietan altuena (ikus grafikoa). 5,07 puntuko nota (10etik) eman du batez beste euskarazko prentsak, eta 5,39koa Europako handiek. Alde txiki samarra, aintzat hartzen badugu bakoitzak zer baliabide dituen. “Ez gaude suziriak botatzeko egoeran, baina sarri, konplexuak medio, txikiok pentsatzen dugu gauzak ez ditugula hain ongi egiten. Handia izateak eta hizkuntza ez minorizatuan aritzeak ez dakar ezinbestean kalitate hobea. Badaukagu zer hobetu, noski, baina baita handiei zer erakutsi ere, ekarpen sozialaren arloan bereziki”, esan digu HGHko kide Alazne Aiestaranek.\nBost aspektu biltzen ditu alor horrek: botere publiko zein pribatuaren kontrola, eztabaida publikoaren sustapena, giza duintasunari errespetua, kultur aniztasuna eta gizarte bazterkeriaren aurkako borroka. 2,5etik 0,69ko puntuazioa lortu dute Europako hedabideek, 0,97koa euskarazko hirurek batez beste, eta 1,4koa ARGIAk.\nHobetu beharrekoez galdetuta, euskal medioek huts gutxiago egin beharko luketela dio Aiestaranek, interneten bereziki, berehalakotasunari erantzun beharrak labain egitera eramaten baititu kazetariak.\n“Metodologia oso zorrotza” erabili du EHUko lan taldeak, Aiestaranen hitzetan. “Horregatik dira notak baxuak”. 2001-2013 urtealdia aztertu dute. Batetik, papereko albiste garrantzitsuenen analisi diakronikoa egin dute (ARGIAren 84, Berriaren 164 eta Goienaren 240). Bestetik, 2013ko urtarriletik martxora bitartean paperean zein webguneetan plazaratutako edukien azterketa sinkronikoa (82 albiste guztira).\nKanal hauetan artxibatua: Prentsa | ARGIA


ETAk aditzera eman du "erakunde armagabea" dela dagoeneko - Goiena.eus\nETAk aditzera eman du "erakunde armagabea" dela dagoeneko\nBBC Erresuma Batuko telebista kate publikoari bidalitako agiriaren bidez eman du ETAk armagabetzearen berri. Dagoeneko erakunde armarik bakoa dela iragartzeaz gain, "kontrolpean" zituen "arma eta lehergailuak gizarte zibilaren esku" daudela jakinarazi du.\nAgiriaren zati bat.\n"Oso ibilbide zaila eta gogorra izan da, Estatu espainolak eta frantsesak ahal bezain beste oztopo eta arazo jarri dituztelako, garaitu eta garaileen eskeman tematuta, polizia bidean gotortuta". Berba horiekin hasten du ETAk ohar laburra.\nDena den, dio ETAk, "zorionez", gizarte zibilak "urratsa egin" duela eta "usteltzeko bidean" zegoen "blokeo egoera askatzeko" ekarpen "erabakigarria" egin duela, armagabetzearen ardura politikoa eta teknikoa gizarte zibilak bere gain hartuta. Prozesuak euskal erakundeen aldetik izan duen "babesa" ere nabarmendu du ETAk.\nBiharko -zapatuan Baionan egingo da ekitaldia- armagabetze egunari ere egin dio erreferentzia erakundeak esanez oraindik prozesua ez dela amaitu eta ohartarazi du armagabetze prozesuak "bakearen etsaien erasoaldiak" jasan ditzakeela.\nArmagabetzearen alde Baionan bihar, zapatua, bilduko diren "milaka eta milaka" herritarrak dira "aurrerabidean segitzeko berme bakarra", ETAren esanetan.\nBost paragrafo dituen oharra amaitzen du zera esanez: "Euskal Herriaren alde egiteko hartu genituen armak eta Euskal Herriaren esku utzi ditugu orain, gure herrian bakea eta askatasuna lortzeko bidean urratsak egiten segitzeko, konponbidearen agendan aurrera egiteko konpromisoak hartu behar direlako".\nBaionako ekitaldiaz: 'Egun historiko baten pausoak eta pausak'\nErantzunak: 1 (EH Bildu Oñati)\nAspaldi honetan euskal herritarrak zain egon diren albistea gauzatu da, azkenean. Bost urte eta erdian, ETA erakundeak bere jarduera armatua behin betirako uztea erabaki zuenetik, ezin izan da armagabetzerik gauzatu, Espainiako eta Frantziako estatuek oztopoak jarri dituztelako eta arduragabekeriaz jokatu dutelako.Hain justu, estatuen arduragabekeriak eragin du gizarte zibilak protagonismo osoa hartu behar izatea armagabetzearen prozesuan eta EH Bildutik beraien jarrera eredugarria eta txalogarria azpimarratu nahi dugu: erantzukizun osoa duten estatuen lekua bete behar izan dute, euren buruak arriskuan jarriaz. Lan eredugarria eta azpimarragarria egiten ari dira gizarte zibileko ordezkariak, nazioartean inoiz egin ez dena.Bestalde, armagabetzearena urrats inportantea den arren, gatazkaren ondorioak konpontzeko horren ondotik beste urrats batzuk ere etorri behar dira gure ustez. Oraindik ere urratsak emateko geratzen direlako benetako behin betiko bakea gauzatzeko eta euskal herritar guzti-guztien giza eskubideak errespetatuak izateko. Bideratzeke dauden gatazkaren ondorioen artean presoen egoera konpontzeak garrantzia handia dauka.Era horretara, larunbatean Baionan egoteko deia egiten diegu euskal herritarrei arrazoi hauengatik:1. Armagabetzearena urrats garrantzitsua delako, 2. Estatuen arduragabekeriaren aurrean gizarte zibileko ordezkariek egindako lana eskertu behar delako eta3. Gatazkaren ondorioak behin betiko ixteko urratsak sendotu behar direlako. Milaka izan behar gara Baionan larunbatean elkartu behar garen bakearen eta konponbidearen artisauak.\nEskualdeko talde sozialistek Patxi Lopez babesten dute Gdeim Izik-en epaiketa jarraitu dutenen lekukotasuna eguaztenean


27 kilometroko baino gehiago, martxa nordikoa egiteko - Larrabetzu - Aikor.eus\n27 kilometroko baino gehiago, martxa nordikoa egiteko\na: Idoia Andres 2019-11-20 12:31\nNordic walking-ak edo martxa nordikoak kirola, osasuna eta turismoa buztartzen dauz eta, horretarako, inguru urbanoa eta naturala alkartzen dabezan ibilbideak erabiltzen dauz. Larrabetzuko Nordic Walking Gunea urrian inauguratu zan, eta herritarren zein bisitarien eskura bost ibilbide ipini dauz, ingurua disfrutau daben bitartean kirola egin dagien.\nNordic Walking gunea edade guztietako ibiltarientzako udalerriko eremua da, eta helburu bikotxa dau: alde batetik, herritarren osasuna hobetu daitela; eta bestetik, udalerriaren paisaia-, natura-, eta kultura-ondasunak ezagutzera emotea. Egitasmoa Alemaniako eta Suitzako ereduetan oinarritzen da, eta martxa nordikoa eta aire zabaleko udal azpiegiturak lotzen dauz. Holan, aldi berean urbanoa eta naturala dan inguru bat sortzen da, jarduera fisikoa egitea errazteko eta sedentarismoa gitxitzeko.\nLarrabetzuko Nordic Walking Gunea bost ibilbidek osatzen dabe; orotara 27,6 kilometro martxa nordikoa egiteko. Ibilbideetan zehar seinaleak ipini dira, ibiltariek arazo barik identifikau daiezan. Ganera, kolore-kode bat sortu da ibilbide bakotxaren zailtasun-maila adierazoteko. Kolore berdeak ibilbide erraza dala adierazoten dau; urdinak, erraza dala; gorriak, zaila; eta beltzak, oso zaila. Ibilbideak asfaltotik zein basabideetatik pasaten dira.\nAldi berean urbanoa eta naturala dan ingurua sortzen da, jarduera fisikoa egitea errazteko\n“Markinako, Areatzako eta beste herri batzuetako esperientziak ikusita, eta kirola eta osasuna buztartzea helburu genduala, Larrabetzuko Nordic Walking Gunea martxan imintera animau ginan”, azaldu dau Iñigo Gaztelu alkateak.“Herritar askori oinez ibiltea gustetan jake eta bueltaka dabilz auzoetatik. Nordic walking teknika kirol modalitatea da eta oso onuragarria da osasunerako. Bestalde, gure ustez, jente barria kirola egitera animatzeko aukera ona da”. Larrabetzuko zentroak bat egin dau Nordic Walking Zentroen Sarearekin, eta gaur egun Euskadiko 31 udalerri eta Nafarroako lau udalerri dagoz sare horren barruan. “Beste herri batzuetatik etorri ahal dira Larrabetzu ezagutzera; hau da, berton kirola egin, herria ezagutu eta berton disfrutau”.\nDiseinatutako bost ibilbideei esker, herriko kirol azpiegiturak udalerri osora zabaldu dira. Beraz, gaixotasunei aurrea hartzeko tresna izateaz ganera, nordic walking-ak ekarpena be egingo dau gizarte-harremanak eta herritarren bizi-kalidadea hobetzeko.\nMartxa nordikoa Finlandian sortu zan 1930ean. Hango eski-talde bat hasi zan udako entrenamenduetan be eski-bastoiak erabiltzen, ibiltzen ziran edo korrika egiten eben bitartean; denporearen podasoz, denporaldiz kanpo entrenatzeko ohiko metodo bihurtu da eskiatzaileentzat. Gaur egun, lau milioi lagunek baino gehiagok egiten dabe nordic walking-a Europako iparraldeko herrietan. Alemanian gaixotasun koronarioak eta biriketakoak prebenitzeko erabiltzen da, baita errehabilitazio-programen barruan be. Estatuari jagokonez, kirol honek zale asko dauz Katalunian, Balear Uharteetan eta Valentzian.\nNording walking-a egiteko ez da beharrezkoa sasoi-sasoian egotea eta, ondorioz, edozein personak egin leike: umeek zein gazteek, helduek eta adinekoek. Oso erraza da egiten, izan be, bakarrik bastoi bi erabiltzen dira ibiltzen dan bitartean; ondorioz, hankak ez eze gorputzaren goiko aldea be lantzen da.\nEdozein personak egin leike: umeek zein gazteek, helduek eta adinekoek\nOso ariketa osasungarria da eta, maila zientifikoan egiaztatu dan moduan, onuragarria da hainbat minetarako eta sistema kardiobaskularrerako eta arnas sistemarako. Besteak beste, jarrereari eta bizkarrezurrari lotutako giharrak sendotzen ditu eta lagungarria da kolesterol-maila zaintzeko, odol-presioa kontrolatzeko eta sorbaldako mina arintzeko. Era berean, martxa nordikoa egiten danean, artikulazioek ez dabe sufritzen, eta lagungarria da pisua galtzeko. Azkenik, jarduera dibertigarria da eta aire zabalean egin leiteke, bakarrean edo taldeka, eta urteko edozein sasoitan. Ondorioz, estresa gitxitzen laguntzen dau. Eusko Jaurlaritzaren Osasun Sailak diruz lagundu dau Larrabetzuko egitasmoa.\nOnuragarria da hainbat minetarako eta sistema kardiobaskularrerako eta arnas sistemarako\nMartxa nordikoa ibilteko modu naturalean dago oinarrituta, baina teknikak gako honeek be hartzen dauz kontuan:\n- Sorbaldek erlaxatuta egon behar dabe.\n- Bastoei ez jake oso gogor heldu behar.\n- Bastoiak diagonalean imini behar dira.\n- Bastoiek pelbisaren atzetik bultzatu behar dabe.\n- Bultzatu ostean, bastoiak azkar eroan behar dira aurrera.\n- Bultzatzen amaitzen danean, ahurra zabaldu egin behar da.\n- Aldi berean aurreratu egin behar dira oina eta kontrako eskua.\n- Oin osoa ipini behar da lurrean.


29. Edizioa (2021)\n28. Edizioa (2020)\nItzuli da Euskal Encounter Cosplay Contest! Cosplay egitea gustatzen bazaizu eta mangako, animeko, bideo-jokoetako, irudi errealeko telesailetako eta oro har entretenimenduko pertsonaia mitikoen zalea bazara, hauxe da zure aukera. 600 euro daude jokoan!\nGauza berriak ditugu 30. Euskal Encounter honetan, aurreko 27. Euskal Encounterren aplikatu zirenak:\n- Cosplay lehiaketa Euskal Encounterreko agertoki nagusian egingo da. Euskal Encounterreko parte-hartzaileek ez ezik, OpenGune doako gunera datorren edonork ere parte hartu ahalko du, baina, aldez aurretik, eguneko sarrera eskatu beharko du Openguneko Informazio mostradorean, Party-ren esparrura sartu ahal izateko, agertoki nagusian lehiatzeko.\n- Azken aldian bezala bi lehiaketa izango ditugu: Euskal Encounter Cosplay RUNWAY (pasarela bat izango da Cosplaya erakutsi eta argazkilarien aurrean posatu nahi duen ororentzat) eta Euskal Encounter Cosplay CONTEST (hau da, betiko Cosplay-lehiaketa).\n- Aurreko edizioan bezala, Cosplay Contest lehiaketak diruzko sariak izango ditu, eta Cosplay RUNWAY lehiaketan ekitaldiko dominak banatuko dira.\nEuskal Encounterreko agertoki nagusian egingo dira bi lehiaketak. Barruti horretara sartu ahal izango da eguneko sarrera erosiz gero, Partyaren barrualdea bisitatzeko.\n- 2022ko uztailaren 23an, larunbata, egingo dira bi lehiaketak. Cosplay RUNWAY 12:00etan hasiko da, eta, Cosplay CONTEST, 18:00etan.\nEuskal Encounter Cosplay RUNWAY lehiaketako izen-emateak OpenGuneko Informazio Orokorreko Standean egingo dira, lehiaketaren egun berean; OpenGunea irekitzen denetik lehiaketarako 30 minutu falta diren arte egin ahal izango da izen-ematea, toki guztiak bete arte.\nEsperientzia handiko eta sari ugari jasotako cosplayer epaimahai bat dugu oraingo honetan; bi lehiaketak ebaluatuko ditu epaimahai berak.\nLehiaketako sariak hauek izango dira:\n- Cosplay RUNWAY lehiaketa:\n- 1. saria: Urrezko domina\n- 2. saria: Zilarrezko domina\n- 3. saria: Brontzezko domina\n- Cosplay CONTEST lehiaketa:\n- Banakako Cosplayaren saria: 200 euro eta Urrezko domina\n- Taldekako Cosplayaren saria: 300 euro eta Urrezko domina\n- Epaimahaiaren aipamen berezia: 100 euro eta Zilarrezko domina\nLEHIAKETETAN PARTE HARTZEKO OINARRIAK\nCosplay Runway lehiaketaren oinarriak\nCosplay Contest lehiaketaren oinarriak


Irekia Eusko Jaurlaritza - Gobierno Vasco :: Euskararen gaineko diskurtso partekaturako zoru komunaren oinarrien aurkezpena\nEuskararen gaineko diskurtso partekaturako…\nEuskararen gaineko diskurtso partekaturako zoru komunaren oinarrien aurkezpena\n\nEuskararen gaineko diskurtso partekaturako zoru komunaren oinarrien aurkezpena Iturria: Irekia\n\nPatxi Baztarrikak -Hizkuntza Politikarako sailburuorde eta Euskararen Aholku Batzordeko Euskara 21 batzorde bereziaren presidenteak- eta Iñaki Martinez de Lunak -soziolinguista, Euskararen Aholku Batzordeko Euskara 21 batzorde bereziaren eta EGOD egitasmoaren (Euskararen Gaineko Oinarrizko Diskurtsoen egitasmoa) zuzendariak-, euskararen gaineko diskurtso partekaturako zoru komunaren oinarrien aurkezpena egin dute gaur goizean Donostian.\nGaur goizean bi lan aurkeztu dira:\n- Alde batetik, Patxi Baztarrikak, EGOD egitasmoak definitzen dituen diskurtso ezberdinen arteko intersekzioa litekeenaren eduki zehatzak zehaztu ditu. Izan ere, EGOD egitasmoaren barruan, beste zenbait konturen artean, ikerketa ugari egin dira. Hizkuntza Politikarako sailburuordetzak, ikerketa hauei esker lortutako informazioa landuz, zoru komuna definitu du.\n- Bestalde, Iñaki Martinez de Lunak, EGOD-en azken txostenaren emaitza nagusien laburpenaren berri eman du. HPS-ek honela eskatuta, Iñaki Martinez de Lunak EGOD egitasmoa zuzendu zuen.\nZoru komun hori definitu baino lehenago, egitasmoak eginiko ibilbidea azaldu da. Hizkuntza Politikarako Sailburuordetzak legealdirako lan-programa aurkeztu zuen legealdi hasieran. Lan-programa horretako konpromiso eta eginkizunen artean nabarmendu zenetariko bat izan zen, “euskal gizartean euskarari buruz dauden diskurtsoen lanketa egitea, eta diskurtso ezberdinen arteko kontrastea eta eztabaida bultzatzea, ahalik eta parte hartze zabalenarekin”.\nEuskararen Aholku Batzordeak, Hizkuntza Politikarako sailburuordetzak hala proposatuta, 2013-2014 aldirako lan programa onartu zuen eta programa horretako eginkizunetariko bat, hain zuzen ere, honelaxe definituta onartu zen: “euskararen gaineko oinarrizko diskurtsoak aztertu, kontrastatu, berritu eta bateratze bidean jartzea”. Eginkizun hori garatzearen ardura Euskara 21 Batzorde-atalaren esku jarri zen.\nEginkizun hori aurrera eramateko ‘Euskararen Gaineko Oinarrizko Diskurtsoaren lanketa’ (EGOD) izeneko egitasmoa jarri zen martxan. Egitasmo horren zuzendaria Euskara 21 Batzorde-atalaren zuzendaria bera da, gaur prentsaurrekoan egon den Iñaki Martínez de Luna. EGOD egitasmoak euskararen gaineko oinarrizko diskurtsoak aztertu, kontrastatu, berritu eta bateratze bidean jartzea du helburu.\nHorrela izendatu dira bost multzo edo diskurtsoak: Errespetuarena, Balio pragmatikoarena, Sustatzailea, Aldarrikatzailea eta Mesfidatia.\nEGOD egitasmoaren barruan egindako ikerketa horietako informazioa landuz, Hizkuntza Politikarako sailburordetzak diskurtso ezberdinen arteko intersekzioa izan litekeenaren eduki zehatzak definitu ditu eta horiek dira gaur goizean Baztarrikak azaldu dituenak. Intersekzio hori izan daiteke, hain zuzen ere, euskararen gaineko diskurtso partekaturako zoru komunaren oinarria.\nAurretiaz aipatu diren bost diskurtsoak zenbait esaldiz (33 esaldi, guztira) osatuta daude eta esaldi bakoitzak onarpen maila ezberdina du. Intersekzio edo zoru komun hori definitzeko, esaldi hauetatik edota ikerketako bestelako galderetatik ateratako ideietatik %66,6tik gorako babesa dutenak hartu dira. Beraz, esaldiak aukeratzeko, ezinbestez, bi hereneko babesa izan behar dute. Onartutakoak hogeita bat izan dira. Beraz, lan honi esker, definituta geratzen dira gutxienez gizarteko bi herenek ontzat ematen dituzten ideiak.\nGutxienez gizarteko bi herenek ontzat ematen dituzten ideiak:\n(Ikus atxikitako PDF artxiboa)\n[*] Erantzun aukerak honakoak izan dira: Oso handia, Nahikoa handia, Erdipurdikoa, Nahikoa txikia, Ez dut batere interesik, Ed/ee.\n[**] Erantzun aukerak honakoak dira: Garrantzi handia, Nahikoa garrantzi, Erdipurdikoa, garrantzi gutxi, garrantzirik ez, Ed/ee.\n[***] Erantzun aukerak honakoak dira: Etorkizunean euskaraz bakarrik egitea nahi du; Bietan egitea nahi du, euskaraz orain baino gehiago; Bietan egitea nahi du, orain bezala; Bietan egitea nahi du, euskaraz orain baino gutxiago; Etorkizunean gaztelaniaz bakarrik egitea nahi du; Ed/ee.\nHizkuntza Politikarako sailburuorde Patxi Baztarrikak azaldu du: “Hizkuntza Politikarako Sailburuordetzaren konbikzioa honako hauxe da: euskara biziberritzeko prozesuan eraginkorrak izateko, gauza asko behar ditugu, jakina da hori (besteak beste, arau eta politika egokiak, plangintza egingarriak, bitartekoak, ezagutza zientifikoa edo lankidetza publiko-pribatua behar ditugu). Baina behar dugun horren guztiorren oinarri nagusiak, bi zutabe dira, eta hauek ezinbestekoak dira: bata, herritarren atxikimendua (gogoa, nahia), eta, bestea, adostasun sozial eta politiko zabala; askotarikoen arteko adostasun sozial eta politiko zabala, zabala kuantitatiboki, eta zabala kualitatiboki. Badakigu, noski, adostasuna ez dela nahikoa, baina hori bezain argi dakigu adostasuna ezinbestekoa dela aurrera egiteko”.\nEta gehitu du: “Ondo dakigunez, euskarak jauzi handia egin du EAEn azken hiru hamarkadotan. Jauzi hori egiteko nahitaezkoa izan da adostasun sozial eta politiko zabala. Adostasun horren babes eta legitimaziorik gabe ez genituen euskara biziberritzeko eraiki dugun corpus juridiko-normatiboa eraikiko eta hainbat arlotan askoren artean garatu ditugun politikak garatuko. Adostasun sozial eta politiko hori zaindu, eguneratu, elikatu eta indarberritu egin behar da. Etengabea da lan hori”.\nEuskararen zoru komuna https://t.co/QZWw8nRy6I\nbaztarrika_presentacion.jpg 100 KB (jpg)\nprentsa_oharra__eusk__inter... 300 KB (application/pdf)\nEGOD egitasmoaren eta Euskararen gaineko Diskurtso Partekaturako Zoru Komunaren aurkezpenak Bilbon\nLehendakaria Euskararen Aholku Batzordearen bileraren buru izan da\n“Euskararen diskurtsoak enpresetan” jardunaldia antolatu du Eusko Jaurlaritzako Hizkuntza Politikako Sailburuordetzak\nGarbiñe Bereziatuak, Beñat Muguruzak, Onintza Legorburuk eta Nekane Goikoetxeak euskara eta generoaren inguruko ikerketak egingo dituzte, Eusko Jaurlaritzak sustatutako Berdintzen programari esker\nArnasguneetako herritarrak ahalduntzeko ekimena aurkeztu dute Eusko Jaurlaritzak, Nafarroako Gobernuak eta UEMAk


111 Akademiaren saria jaso du Harkaitz Canok - Amasa-villabona - Tolosaldeko ataria\n111 Akademiaren saria jaso du Harkaitz Canok\nJon Miranda Labaien 2019-06-07 16:30\nAmasako Hika txakolindegian eman diote akademia kideek saria, 'Fakirraren ahotsa' iaz argitaratutako liburuen artean onena dela iritzita.\nTxakolindegiaren upategietara bisita laburra egin ondoren, Olatz Prat, Josune Marin, Txema Garces eta Joxan Goikoetxeak zabaldu zuten emanaldia.\nSaritutako lanaren printza batzuk eman zituzten 111 Akademiako kideek eta ondoren hitza hartu zuen Jon Unanuek, akademiako buruak, Fakirraren ahotsa nobelaren inguruan irakurleek egindako iruzkinetako batzuk irakurriz: "Irakurle askorentzat historiografiak berak emango zukeen emaitza baino egiantzekoagoa lortu du; garbi utziz lan handia egin behar izan duela fikzio hori osatzeko. Baina Canok biografia bikain fikzionatzea baino askoz gehiago egin du: bizitzak dakarkigun haustura ugariren aurrean hausnar bideak eskaintzen dizkigu, eta ez nolanahikoak".\nSaritutako liburuaren larruz koadernaturiko alea eman zion Ainara Maia akademiako kideak idazleari eta Ariane Obineta Manuel Larramendi kultur bazkuneko lehendakari berriaren eskutik jaso zuen Canok agiria. Eskertuta jaso zuen saria. Fakirraren ahotsa nobelari esker topatu dituen irakurle moten berri eman zuen bere hitzaldian. "Denei ematen dizkiet eskerrak, ni ere irakurle horietako bat izan naizelako momenturen batean, beraz, mila esker bihotzez".\nHika txakolindegiko Roberto Ruiz sukaldariak prestatutako zizka-mizkak dastatu zituzten sari emate ekitaldira gerturatutakoek.\nHiru fasetan banatuta 102 kidek parte hartu dute bozketan, eta azken fasean, Katixa Agirreren Amek ez dute eleberria izan du lehiakide Harkaitz Canoren nobelak. 23. edizioa izan da aurtengoa eta Lasarteko idazleari bigarren aldiz eman diote, aurrez 2011n, Twist eleberriagatik jaso baitzuen ohorezko aipamena.


Europako batzordeek alarma piztu dute Europako epidemia isilaren aurrean: amiantoarekin lotutako heriotzek errepideetakoak bikoiztuko dituztela aurreikusi dute - EU Reporter\n24eko ekainaren 2015an, Europako Ekonomia eta Gizarte Batzordeak (EESC) eta Eskualdeetako Batzordeak (KdR) amiantoaren inguruko Europako aditu nagusien testigantza kezkagarriak entzun zituzten. Etxebizitza sozialetatik Errege etxebizitzetara, ez dago jabetzarik eta pertsonarik immunitatea. Aditu batek jakinarazi du kongresuan laster argitaratuko diren zifrak Europan estimatutako heriotzen kopurua guztira 47,000 urteko dela, uste baino% 50 handiagoa eta errepide istripuekin lotutakoak bikoiztu dituena.\nIkastetxeetako haurrak eta irakasleak, brikolajeak egiteko zaleak eta mantentze lanetako langileak Europako amiantoa kutsatutako eraikinek gero eta arrisku handiagoa duten langileen eta jendearen zerrenda luzean sartzen diren arrisku talde berrien artean daude. 2005ean debekatuta egon arren, amiantoa leku askotan aurkitzen da, hala nola itsasontzietan, trenetan, makineria, tunelak eta ura banatzeko sare publiko eta pribatuetako hodietan. Amiantoa asko erabili zen 1961 eta 1990 artean altxatutako eraikinetan, milioika tona oraindik eraikinetan, eraikuntzako eta mantentze lanetako langileak arriskuan jarriz, baina baliteke jabetza presente edo okupatzen duen edonor.\nEstatu kide handienentzat, amiantoa kentzeko programek 10-15 mila milioi euro arteko kostua izan dezakete herrialde bakoitzeko, hau da, horietako bakoitzeko Kanaleko Tunel bana gaur egungo prezioetan eraikitzearen kostua. Herrialde bateko, Erresuma Batuko eskolen% 80k baino gehiagok, oraindik ere amiantoa dute. Era berean, kezkagarria da eguneroko kontsumitzaileentzako sortzen ari den arriskua, brikolaje pixka bat egitea edo amiantoarekin kutsatutako kontsumo-ondasunen eraginpean egotea, hala nola termo matrazeak, EBko Merkatuaren Zaintza kontrolen bidez irristatzea.\nEnrico Gibellieri KESEren amiantoaren berriemailearen arabera: "Estatu kideek eta Europako erakundeek neurriak hartu behar dituzte orain sortzen ari den osasun publikoaren krisi honi aurre egiteko. Ekintza Plan Nazionalak ezarri behar dira eta Europako Batzordeak lehenetsi beharko luke erantzuna osasun publikoarentzako arriskua politika arlo guztietan. Tradizionalki jasan ditugun lantegietako langileez baino askozaz gehiago ari gara hizketan, orain gure kezka gure ikastetxeetako haurrei, gure ospitaleetan eta eraikin publikoetan lan egiten duten pertsonei eta etxe batean bizi denari zabaltzen diegu guztiei eragiten die ".\nOtsailean argitaratutako Amiantoari buruzko KESEren Iritziaren jarraipena izan zen 'Europa askatu amiantoaz segurtasunez' konferentzia. KESEren Irizpenak Europako Batzordeari eta estatu kideei eskatzen die estatu kide batzuen adibidea jarrai dezaten Amiantoa duten Eraikinen Erregistroak ezartzeko eta amiantoa modu seguruan kentzeko ekintza planak garatzeko. Batzordeak Europako Batzordeari eskatu dio amiantoa modu seguruan kentzeko eraikinak energia eraginkortasunez birgaitzeko programarekin lotzeko aukera aprobetxatu dezala.\nEuropako Batzordeak eta estatu kideek ere amiantoa duten produktuak EBn inportatzeko merkatuaren zaintza hobetu beharko lukete. Yoomi Renström, CoR Gizarte Politikako Batzordeko presidenteak, indarrean dagoen legegintza esparrua berrikusteko eskatu zuen eta gobernu maila desberdinen arteko erru jokoaren amaiera eskatu zuen. "Eskualdeko eta tokiko agintariek funtsezko zeregina bete behar dute amiantoarekin lotutako erronkei aurre egiteko neurriak ezartzerakoan, baina horretarako baliabide egokiak eman behar zaizkie", amaitu du. Mauro D'Attis, 2014-2020 Laneko Segurtasun eta Segurtasunari buruzko EBko Esparru Estrategikoko KdRko txostengilea, biziki deitoratu da amiantoa kentzea EBko agenda politikoan ez egotea, eta gai horri aurre egiteko borondate politikorik eza azpimarratu du. milaka pertsona hiltzen ditu urtero. "Dauden arriskuen azterketa zorrotza eta eraikinetan amiantoaren presentzia erregistratzeko eredu eraginkorra behar dugu", azpimarratu du.\nGai erlazionatuak:amiantoakontsumo-ondasunakEnrico Gibellieriezaugarrifull-imageAmiantoa duten eraikinen erregistroakRenströmtermo matrazeakYoomiYoomi Renström\nEBko legeriak #MineralWool legearen ordua?\nEuroparlamentari europarrei normalean erabiltzen den eraikuntza materialaren "arrisku potentzialei" buruz sentsibilizatzeko eskatu diete europarlamentariei. Artile minerala arrokaz eta mineralez egindako isolamendu termiko mota da. Industriak goraipatu du eraikuntza iraunkorretan funtsezko zeregina duela eta EBko eraikinetan eraginkortasun energetikoa lortzeko hain ospetsuak diren helburuak betetzeko irtenbide posiblea dela. idazten Martin Banks.\nHala eta guztiz ere, Bruselan asteazkenean argitaratutako txosten berri batek artile mineralaren edo Man-Made Vitreous Fibers (MMVF) erabilerari buruzko zalantza berriak sorrarazten ditu horrelako helburuetarako.\nEtorkizunean etxebizitza eta bulegoak isolatzeko energia eta aurreztea modu gehiago aurkitu behar direla azpimarratzen du txostenak.\nEta 1990s herrialde gehienetan, amiantoa debekatu ostean, MMVFek "ordezko materiala izatera iritsi da" esaten du.\nBruselako Prentsa Klubean argitaratutako txostenean argitaratutako txostenak esan zuen: "Amiantoa iraganeko isolamendua izan liteke, baina arreta gaur egun erabiltzen diren materialak ikertzen ari da, kezka maila antzekoak sortzen dituena".\nBatzuk dioenez, "MMVF amianto berria da eta bere osasunaren inplikazioen beldur izan beharko genuke".\nGary Cartwright Europako Parlamentuko ikerlari ohiak egindako txostenak dioenez, OMEk eta minbiziari buruzko ikerketari buruzko nazioarteko agentziak iraganean sailkatu ondoren minbizia eta gizakientzat arriskutsua zela, artile minerala minbizi gisa sailkatu zen. 2002an.\nHala ere, txostenak dioenez, artile mineralak "amiantoaren antzeko arriskuak sor ditzake".\nArtile mineralaren aurreko probek "emaitza engainagarriak" eman dituztela salatzen du, probako laginetan osagai bat falta zelako eta "produktua ez delako probatu benetan saldu eta erabiltzen denez".\n“Kezka ez da minbizi-kargotasuna soilik. Artile mineralak larruazaleko eta biriketako anomaliak eragiten dituela jakina da ", dio.\nArazo bat da, gehitzen du, "osasun-arrisku posibleak ez dakigu gutxi", eraikuntzaren sektoreko eta herritarren artean ere.\nHori zuzentzeko, ikerketaren kopiak parlamentuko parlamentuei dagokienez, dagokion parlamentuko batzordeetara bidaliko da, esan zuen Cartwrightek.\n"Zalantzarik gabe, ez da txarra izan behar duen arazo horren inguruan sentsibilizatzea", esan zuen.\nTxostenak neumologo garrantzitsu bat aipatzen du, "beira artilezko eta harrizko artilezko zuntzen ondorioak amiantoarenekin alderatu daitezke" esanez.\nAditua txostenean aipatzen da, "Substantzia horiek kaltegarriak direla esan ohi da. Jendeak ez du nahikoa konturatzen. Eta hori kezkatu behar dugu. "\nMMVF industriak biziki segurtatzen duela produktua erabiltzeko oso segurua dela, txostenak dioenez, "froga mediko handiak MMVFa kudeatzeak dakartzan osasun arriskuak adierazten ditu".\nCartwright-ek jakinarazi zion briefingari: “EBk oraindik sailkatzen du hau arrisku potentzial gisa. Arriskua da zuntzek oso kaltegarriak izan daitezkeen giroan askatu daitezkeela. "\nBiltzen zuen txostenak hiru gomendio egiten ditu, baita artile minerala berriro probatu eta legeria hobetua ere, substantzia hori jasaten duten langileei babes hobea eskaintzeko. Gainera, produktuaren "etiketa handiagoa" eskatzen du.\nEgileak autoritateek osasun eta segurtasun arazo potentzialak berriro aztertuko dituzte.


arrasatekhezi | Arrasatek Hezi\nEsperientzia eta erreferentzia interesgarriak\narrasatekhezi-(r)en bidalketa guztiak\nLehen urratsa, Saioak\nEkintza Planaren diseinua\n2015-05-04 arrasatekhezi\tUtzi iruzkina\nAzken asteotan, Arrasatek Heziko lehenengo urratserako ekintza plana diseinatzen ibili gara buru belarri eta hainbat saio burutu ditugu lan hori egiteko.\nErronka nagusiari (“Ikuspegi hezitzailetik Arrasateko hiri antolamenduan eragitea“) erantzuteko bi lan eremu adostu genituen irekiera saioan: espazioen izaera eta erabilera eta autonomia. Bi lan eremu horien arabera antolatu gara ekintza plana zehazteko, batzuk autonomiaren lan-taldean aritu dira eta beste batzuk aldiz espazioen izaera eta erabilera lan taldean.\nBi lan taldeetan lan berdina burutzea izan da helburua, eremu bakoitzeko helburuak adostu, ekintza posibleak identifikatu, eta ekintza horien izaera, ardurak, partaideak, epeak eta baliabideak zehazten ahalegindu. Lan hau burutzeko lan talde bakoitzak bi saio behar izan ditu.\nBi saio horien tartean arratsaldeetako saioetara etorri ezin izan diren eragileetako kideekin ere saio bat egin dugu, beraien ekarpenak jaso eta prozesuan jarraitzeko.\nHurrengo saioa ekintza planaren bateratze saioa izango da, maiatzaren 12an arratsaldeko 18:00etan Kulturateko Areto Nagusian.\nHiritik At eta Hiri Antolamendua\n2015-03-13 arrasatekhezi\tUtzi iruzkina\nHona hemen pasa den asteartean Hiritik At-eko kidea den Ibai Esteibarlandak emandako hitzaldia eta hiri kapitalista vs hiri komunitarioa aurkezpen dokumentua.\nFase berriaren irekiera saioa\n2015-03-12 arrasatekhezi\tUtzi iruzkina\nArrasatek Heziko abiapuntuko parte hartze prozesua amaitu genuen duela hilabete eta prozesu horretan jasotakoak kontuan hartuta ekin diogu ekimenaren lehenengo urratsari.\nAstearte honetan Erdiguneko Gaztegunean elkartu ginen lehenengo urratseko irekiera saioan. Saioaren helburu nagusia Arrasatek Heziren erronka nagusiari heltzeko lan eremu edo azpi-ildoak zehaztea izan zen. Horretarako saioaren hasieran Arrasatek Heziren dimentsio hezitzailearen inguruko kokapena egin genuen eta datozen hilabeteetarako egitasmoaren helburu nagusia birformulatu: IKUSPEGI HEZITZAILETIK ARRASATEKO HIRI ANTOLAMENDUAN ERAGITEA.\nIkuspegi hau indartu eta lanari ekiteko oinarri teorikoak jasotzeko asmoarekin HIRITIK AT kooperatibako kide den Ibai Esteibarlandaren hitzaldia izan genuen. (Laster zintzilikatuko dugu hitzaldiko bideoa blogean)\nOndoren talde txikitan jarri eta bateratze saioan jasotako ekarpenen arabera proposatutako azpi-ildoak moldatu zein osatzeko tartea hartu genuen.\nHurrengo saioetan bertan adostutako azpi-ildoen arabera antolatuko gara ikasturte berrian martxan jarriko diren ekintza planen diseinuak egiteko.\nOrain artekoaren eta etorriko denaren aurkezpena\n2015-03-05 arrasatekhezi\tUtzi iruzkina\nHurrengo lotura honetan Arrasatek hezi prozesuaren hasierako fasearen nondik norakoak eta etorriko denaren aurrerapen bat jasotzen dituen aurkezpena ikusi ahal izango duzu.\nAbiapuntuko fasea, Saioak\nBateratze saioaren kronika\n2015-02-13 arrasatekhezi\tUtzi iruzkina\nAste honetan egin dugu Arrasatek heziren bateratze saioa Kulturateko areto nagusian. Bateratze saio irekia izan da eta bertan, orain arte prozesuan parte hartutako eragileetako kideak elkartu gara, 50 bat pertsona guztira.\nSaioaren lehenengo zatian interes talde desberdinetatik jasotako ekarpenetatik ateratako ondorioak azaldu dira, herritarren galdetegietatik eta haur, nerabe eta gazteen saioetatik ateratakoak nabarmenduz.\nOndoren horiek prozesuan zehar burutu diren parte hartze saioetatik lehenetsitako ildo eta printzipioekin aurkeztu dira.\nLehenetsi diren hiru ildoak azaldutakoan dinamikara pasatu gara. Parte hartzaile bakoitzak hiru ildoetatik bat aukeratu behar izan du eta horrela adostu dugu zein izango den Arrasatek Heziren lehentasunezko lan ildo nagusia: hiri antolamendua.\nOndoren talde txikitan jarri eta ildo nagusiaren azpi-ildoez aritu gara.\nSaioaren hirugarren atalean aurrera begirako urratsak kokatu dira eta partaide bakoitzak saioaren balorazioa egin du.\nBateratze saioari amaiera emateko, giro ezin hobean mokadutxoa egin dugu Kulturateko klaustroan.\nOtsaialaren 10ean Arrasatek heziren bateratze saioa\n2015-02-05 arrasatekhezi\tUtzi iruzkina\nAsteartean, otsailaren 10ean egingo da Arrasatek heziren bateratze saioa Kulturaten. Orain arte eragileen izaeraren araberako saioetan aztertu eta landutakoa komunean jarriko da, eta aurrera begira jorratu beharreko ildoen inguruan jardungo da.\nArrasatek hezi – bateratze saioa\nEguna eta ordua: otsailak 10, 18:00etan\nLekua: Kulturateko Areto Nagusia\nHezkuntza ez formaleko eragileen bigarren saioa\n2014-12-17 arrasatekhezi\tUtzi iruzkina\nHezkuntza ez formaleko bigarren saioa ere egin dugu. Lehenengo saioan beste jende hurbildu da eta orokortasunetik zehaztasunerako bideari ekin diogu.\nHezkuntza formaleko saioan bezala kolektibo desberdinen 3 saioetatik jasotako ekarpenak multzokatuta aurkeztu dira eta tartean ildo horietan printzipio edo zehar-lerro izan daitezkeenak ere.\nAurkezpena eginda talde txikitan jarri eta partaide bakoitzari azaldutakoari ekarpenak osatzeko eta 3 ildo lehenesteko eskatu zaio.\nOndoren talde txikian ildo horien adostasun maila gutxienekora iristeko ahalegina egin da eta amaitzeko talde txikietako lana beste taldeekin partekatu da.\nEz da lan erraza izan, agertzen diren ia ildo guztiek behar berebizikoa dutelako eta elkarren artean lotura handiak egin daitezkeelako.\nHezkuntza Formaleko eragileen bigarren saioa\n2014-12-04 arrasatekhezi\tUtzi iruzkina\nGaurko saioa, Hezkuntza formaleko bigarren saioa izan da. Aurrekoan bezala, jende asko hurbildu da eta orokortasunetik zehaztasunerako bideari ekin diogu.\nKolektibo desberdinen 3 saioetatik jasotako ekarpenak multzokatuta aurkeztu dira eta tartean ildo horietan printzipio edo zehar-lerro izan daitezkeenak ere.\nHoriek osatzeko ariketarekin batera, 3 ildo lehenestea eskatu zaio partaide bakoitzari eta talde txikitan ildo horien adostasun maila gutxieneko batera heltzea. Ondoren, beti lez, talde txikietako lana beste taldeekin partekatu da.\nEz da lan erraza izan, agertzen diren ia ildo guztiek behar berebizikoa dutelako, baina orokortasuna lantzeko ezinbestekoa ikusi da ildoen konkreziora salto bat ematea.\nEragile Sozialen lehen saioa\n2014-11-21 arrasatekhezi\tUtzi iruzkina\nAsteazken honetan, Arrasatek Heziko parte hartze prozesuaren saioa izan dugu Arrasateko eragile sozialekin. Ordu eta erdiko saioa egin da arratsaldean eta 14 pertsona elkartu gara: AED, Arrasateko Gaztetxea, Auzoko, Ekin emakumeak, Elkarhezitzen, Goieneche fundazioa, Nagusilan eta TTak gazte taldea eragilekoak.\nHezkuntza Formaleko eta ez formaleko eragileekin egin bezala Arrasatek Hezi ekimenaren markoa azaldu eta parte hartze prozesuaren planteamendua elkarbanatzetik hasi gara. Aurretik izandako elkarrizketetan jasotako ekarpen zein ideiak abiapuntu hartu ditugu, ondoren talde txikitan horien inguruan hitzegiteko eta beste kezka zein erronkarik balego, identifikatzeko. Taldetan landutakoa, komunean jarrita bukatu dugu saioa.\nHEZKUNTZA EZ FORMALEKO ERAGILEEN LEHEN SAIOA\n2014-11-14 arrasatekhezi\tUtzi iruzkina\nAurreko astean Hezkuntza Formaleko Eragileekin abiatu genuen Arrasatek Heziko parte hartze prozesua eta aste honetan Hezkuntza Ez Formaleko eragileekin lan egiteko unea iritsi da. 21 pertsona elkartu ginen asteazken goizean: AEK, Ardatz akademia, Arizmendiko Hezkuntza ez formala, Arrasate Musikal, Arrasateko Udal Euskaltegia, Athlon, Gazte Bulegoa, Goiena Nagusi, Hezi-hazi akademia, kale hezitzailea, Kultura saila, Sexologia zerbitzua, Txatxilipurdi, Udal Gaztetxokoak, Udal Ludotekak eta Udalako Ingurugiro eskola.\nHezkuntza Formaleko eragileekin egin bezala Arrasatek Hezi ekimenaren markoa azaldu eta parte hartze prozesuaren planteamendua elkarbanatzetik hasi ginen. Ondoren, aurkezpen bileretako elkarrizketetan jasotako ideietatik abiatuta talde txikian elkartu ginen lanerako. Arrasaten hezkuntza ikuspegitik ditugun kezkak eta erronkak identifikatutakoan, landutakoak talde handian elkarbanatuz amaitu genuen saioa.


'Nahieran', lehen albuma Duplaren hiru urteko ibilbidea borobiltzeko - Lautada - Alea.eus\n'Nahieran', lehen albuma Duplaren hiru urteko ibilbidea borobiltzeko\nMikel Buruaga 2021-12-07 18:31\nGary Uriartek eta Beñat Oribek osatzen dute Aguraingo Dupla taldea. / BIDEAN PRODUKZIOAK\nDurangoko Azokara iritsi diren nobedadeen artean, Dupla taldearen Nahieran dugu. Hiru urteko ibilbidea borobildu eta kolaborazio bereziez josita dator Aguraingo bikotearen iraupen luzeko lehen diskoa.\nGari Uriarte eta Beñat Oribe aguraindarrek 2018an abiatu zuten Dupla taldearen proiektua, musika urbanoa landa eremutik eta landa eremura eramateko asmoz. Hip-hopa, trapa, reggaetoia, dancehall-a, musika elektronikoa, euskal folklorea, errima satirikoak, barra abesgarriak eta beste zenbait doinu garaikide uztartuz, dagoeneko hiru urteko ibilbide emankorra osatu du Lautadako bikoteak.\nAzken urteetan bideoklip eta abesti solte ugari kaleratzeaz gain, 2019an Duplatxusa —Folklore EPa QR kode baten bidez entzun zitekeen— argitaratu zuten Durangoko Azokarako. Bitartean, Euskal Herri osoan zehar dozenaka kontzertu eman dituzte, baita pandemia garaian ere, beren musika, entzuteaz gain, dantzatzeko zein ikuskizun moduan disfrutatzeko espektakuloa dela frogatuz.\nOrain, 2021ko udazkenean, ibilbide hori borobiltzeko unea iritsi da: Duplak iraupen luzeko lehen albuma —Nahieran— argitaratu zuen azaroarem 26an, eta egunotan Durangoko Azokan aurkeztu dute. Haritz Harreguyk ekoiztutako eta Alex Ferrerrek nahasitako LP berri honetan, taldearen ibilbidean zehar sortutako abestiak eta nobedade ugari entzun daitezke. Gainera, kolaborazio ugarirekin dator diskoa: Evaristo, Tapia eta Leturia, Kaotiko, Juantxo Glaukoma, Sara Zozaya, Skakeitan, Panxo Zoo edo Xsakara.\nDagoeneko diskoa aurkezteko biraren zenbait data baieztatu ditu Aguraingo taldeak:\nAbenduak 30: Beikozini - Ondarru\nUrtarrilak 13: Kafe Antzokia - Bilbo\nUrtarrilak 15: Garaje Beat Club - Murtzia\nOtsailak 4: Jimmy Jazz - Gasteiz\nOtsailak 12: La Ley Seca - Zaragoza\nOtsailak 17: Kooltur - Arrasate\nOtsailak 18: Octavo Arte - Segovia\nOtsailak 19: Sala Boite - Madril\nMartxoak 04: Doka - Donostia\nMartxoak 23: FHLIM - Zamora\nApirilak 22: La Sala - Valentzia\nDiskoa osorik entzun dezakezue DUPLAren YouTube kanalean eta beste plataformetan. SERIGRAFIA.eus plataforman eros daiteke, 10 eurotan; horrez gain, diskoarekin lotutako merchandising-a ere dute salgai.\nDiskoa egunotan aurkezten ari diren arren, aurrerapen gisa hainbat bideoklip argitaratu dituzte jada, azken urteetan kaleratutakoez gain. Horiek guztiak Duplaren YouTube kanalean daude ikusgai; hona hemen azken nobedadeen lagintxo bat:\n"Euskal youtuberrak eta tik-tokeroak behar dira, sortzeko daude"\nMarta Sendiu 2021 mar 27 Lautada\nGary Uriarte eta Beñat Oribe Aguraingo bikotea dira Dupla taldearen osagaiak. Hip-hopa, trapa, musika elektronikoa eta egungo beste zenbait ...


Euskotren IDK-rekin bat egiten du - Federación Guipuzcoana de Baloncesto\nIbaeta Basketek atzo aurkeztu zuen Euskotren bere babesle berria. Horrela, Azu Muguruzak zuzentzen duen taldeak IDK Euskotren izena hartuko du 2022/2023 denboraldia amaitu arte. Bi urte zeramatzan bigarren bidaia-lagun baten bila.\n“Akordio honek egonkortasun eta kaudimen ekonomikoaren bermeak ematen dizkigu epe ertainerako”, adierazi zuen Ibaeta Basketeko presidente Carmen Muguruzak. “Kirol proiektua funtsezko une batean sendotzen laguntzen digu. Endesa Liga hazkunde betean dago, eta babes hori oso garrantzitsua izango da “.


VARICOSOCKS in SEO De Urgell erosi batetik €39\nVaricoSocks in SEO De Urgell\nBarizeen aurkako galtzerdiak SEO De Urgell-en eros daitezke webgune ofizialean eskaera egin ondoren. Barizearen aurkako galtzerdi berritzaileak% 50eko beherapenarekin eska daitezke. Kostua €39 baino ez da. VaricoSocks prezio errealean eskatu nahi dutenentzat, zure kontaktuak eskaera-orrian sartu behar dituzu webguneko inprimaki berezi batean. Inprimaki berezi bat betetzen duzunean, eta kudeatzailea laster jarriko da zurekin harremanetan zure datu pertsonalak argitzeko eta aholkuak emateko eta entrega azkarra antolatzeko. Espezialistak eskaeraren xehetasun guztiak argituko ditu, entregatzeko epean orientatuko da. Kontuan izan ordainketa paketean entregatzearen truke egiten dela.\nNon eros dezaket in SEO De Urgell VaricoSocks\nNola erosi galtzerdiak barizeen aurka SEO De Urgell-en?\nBarizetarako galtzerdiak erosteko modu bakarra webgune ofizialean eskatzea da. Galtzerdiek odolaren zirkulazioa hobetzen dute eta barizeak areagotzea ekiditen dute. VaricoSocks behar bezala erosteko, eskaera orria bete behar duzu Izena eta Telefono zenbakia eremuekin. Kontuan izan gaur egun soilik DESKONTUA-% 50. Produktua gutxienez €39 kostuarekin lor daiteke. Horretarako, idatzi zure izena eta telefono zenbakia gunean argitaratutako eskaera-orrian. Orduan, itxaron operadorearen deiari. Ahalik eta azkarren deituko zaitu eta bidalketako epean gidatuko zaitu. Ordaindu ordena posta bidez edo mezularitza bidez jaso ondoren.\nGarrantzitsua da ulertzea VaricoSocks-en bidalketa kostuak SEO De Urgell-eko baldintzen araberakoak izango direla. Espainiak eta SEO De Urgellek barize galtzerdientzako eskaera onartuko dute. Espainian Varico Galtzerdientzako gutxieneko prezioa eskaintzen dute. SEO-n De Urgell eskuragarri dago paketea jaso ondoren, ordaindu dezakezu. Postaz edo mezularitza bidez bidaltzeko kostua hiriaren arabera desberdina izan daiteke. Aprobetxa ezazu eskaintza bikaina. Eskatu galtzerdiak oraintxe bertan. Eskaera SEO De Urgell-en jaso ahal izango duzu aparteko gasturik gabe.\nEskatzeko in SEO De Urgell VaricoSocks


Adimen Anizkunen teoria: begirada aldaketa :: ikasi :: Udako Euskal Unibertsitatea\nAdimen Anizkunen teoria: begirada aldaketa\nHasiera-data: 2018(e)ko urriaren 2a\nAmaiera-data: 2018(e)ko urriaren 23a\nOrdutegia: Astearteak eta ostegunak. 17:30-19:30\nIkastaroa, urriaren 2an, 4an, 9an, 16an, 18an eta 23an eskainiko da.\nHoward Gardnerren Adimen Anizkunen teoriak adimena ulertzeko ikuspegi iraultzailea ekarri digu, hau da, haurra, jaiotzetik modu integralean ezagutu eta bere adimenen garapenean inguruneak duen eraginaz ohartzeko bidea. Ezinbestekoa dela uste dut teoria honen nondik norakoak bizitzako edozein eremutara helaraztea, honen ezagutzak filosofia berri bat eskainiko baitio norbanakoari, eta beraz, haurrei eskaintzen diogun hezkuntzari. Ikastaro honetan, teoria hau eta norberak bere adimenen profila ezagutzeaz gain, bizitzako edozein eremutara eramateko aukera izango du, besteekin harremanak hobetuz.\nEdurne Etxeberria Telletxea\nIrakasle ikasketetan diplomatua, “Coaching, Inteligencia emocional y PNL personal y educativo” masterra eta “Especialista en Inteligencias Múltiples y Aprendizaje Cooperativo” graduondoa.\nAdimen anizkunak zer diren eta haurren garapenean zer inplikazio duten ikastea.\nAdimen anizkunen profilak ezagutzea.\nAdimenetako bakoitza garatzeko proposamenak ezagutzea.\nAdimena eta Adimen Anizkunen teoria.\nAdimen Anizkunen profila.\nAdimen Anizkunak garatzeko proposamenak.\nAlde batetik, gaiak modu teorikoan aurkeztuko dira baliabide desberdinak eskainiz. Bestetik, parte-hartzaileek, batik bat, modu praktikoan jardungo dute, bakarkako nahiz taldeko lanetan parte hartuz eta hausnarketarako tarteak sortuz.\nadimena, aldaketa, anizkuna, haurrak, hezkuntza, Iruñeko ikastaroak


Andraitz talde feministak emakumeon jabekuntza eskola antolatu du berriro — Berbia\nAndraitz talde feministak emakumeon jabekuntza eskola antolatu du berriro\nFormakuntza, gogoeta eta topaketa gunea izango da\nDatorren astean hasiko den 2015-2016 egitarauak jarduera eta gai ezberdinen inguruko tailerrak biltzen ditu. Orain bi urteko lehen esperientzia arrakastatsuaren ondoren, batukada feministak jarraipena izango du eta baita, Guine fare dantza afrikarrek ere. 2016an berriz, emakumea eta maitasuna tailerra egingo da lehen hiruhilekoan eta urtarrilaren 16 eta 17an, zapalduen antzerkia ikastaro trinkoa osatuko da.\nJabekuntza eskolako ikastaro eta tailerrak, herriko emakume guztiei zuzenduta daude. Plazak mugatuak dira eta gutxienez 8 lagun eta gehienez 25 onartuko dira taldeko. Izena emateko epea zabalik dago eta ekintza hasi baino astebete lehenago itxiko da. Kontutan hartuta, dantza afrikarrak urriaren 14an hasiko direla, izena lehenbailehen ematea komeni da. Emakumeon jabekuntza eskolan izena ematean, 50 € ordaindu behar dira, langabe eta ikasleen kasuan berriz, 15.\nIzena emateko, herriko hainbat denda eta lokaletan utzi diren orriak beteta Andraitz taldearen buzoian utzi daitezke. Andraitz talde feministaren egoitza San Juan kaleko 5ean dago. Izena, mailez ere eman daiteke, mezua, a.jabekuntzaeskola@gmail.com helbidera bidaliz. Argibide gehiago nahi dituenaren eskura, telefono zenbaki bat ere eman du antolakuntzak: 615 781 068.\nOñatiko jabekuntza eskolak, emakumeek elkarrekin eta elkarrengandik ikasteko topagune izan nahi du, emakumeen arteko harremanak saretu eta bultzatzen dituen aldi berean. Emakumeen ekarpenak jaso, baloratu eta pertsonalki nahiz talde gisa garatzeko bidea izan nahi du. Bide horretatik herriari eta gizarteari ere ekarpenak eginez, beti ere, emakumeen ikuspegitik.


IKA Gasteiz euskaltegia - Lege oharra\nwww.ikaeuskaltegiak.eus izeneko webgunearen eta bertan agertzen diren elementu guztien jabetza intelektualaren eskubideak ARDATZ Kultur Elkarteak (ikagasteiz) dauzka.\nARDATZ Kultur Elkarteak (ikagasteiz) beretzat gordetzen du noiznahi, aldez aurretik oharrik edo azalpenik eman gabe, webgune honetako diseinua eta konfigurazioa aldatzeko zein informazioa eguneratzeko eta ezabatzeko eskubidea.\nErabiltzailearen eta soilik erabiltzailearen ardurapekoa izango da webgune honetan sartzea eta bertako informazioari zeinahi erabilera ematea. ARDATZ Kultur Elkarteak (ikagasteiz), beraz, ez du inolako erantzukizunik izango webgune honen edo bertako edukien erabileratik eratorritako zeinahi ondorio edo kaltetan, ez bada bere eskumenen erabilera zehatzetan jarraitu behar dituen legezko xedapenak ezartzearen ondorio diren egintzetan.\nArdatz Kultur Elkarteak beste webgune batzuetarako estekak jar ditzake www.ikaeuskaltegiak.eus-en, baina ez du bere gain hartzen estekatutako gune horietara konektatzeak zein guneotako edukiek ekar ditzaketen arazoen erantzukizunik.\nWeb honek duen informazioa baimenik gabe erabiltzeak edo ARDATZ Kultur Elkartearen (ikagasteiz) jabego intelektual eta industrialaren eskubideetan kalte edota galerak eragiteak bidea emango dio Elkarteari legez dagozkion egintzak abian jartzeko eta, horrelakorik ekarriko balute, egintza horietatik eratorritako erantzukizunak eskatzeko.\nPribatasun-politika eta Datu-babesa\nWebgune honetan erabilgarri dauden baliabideen bidez jasotako datu pertsonalak ondorengo erregelamendua betez tratatuko dira: Europako Parlamentuaren eta Kontseiluaren 2016/679 Erregelamendua (2016ko apirilaren 27koa (RDPD), datu pertsonalen tratamenduari eta datu horien zirkulazio askeari dagokienez pertsona fisikoak babesteari buruzkoa eta 95/46/EE Zuzentaraua indargabetzen duena), abenduaren 5eko 3/2018 Lege Organikoa (Datu Pertsonalak Babesteari eta eskubide digitalak bermatzeari buruzkoa) eta horiek garatzen dituen araudia.\nARDATZ KULTUR ELKARTEA (ikagasteiz)\nHelbidea: Adriano VI 18, behea (01008 Gasteiz)\nTelefonoa: +34 945 154790\nPosta elektronikoa: zuzendaritza@ikaeuskaltegiak.eus\nARDATZ Kultur Elkarteak (ikagasteiz) datuak jasotzen ditu bere erabiltzaile eta langileen ibilbide akademiko, administratibo zein laborala kudeatzeko, edozein bitarteko baliatuta zerbitzuei buruzko komunikazioak bidaltzeko, publizitatea egiteko eta jardueren berri emateko.\nARDATZ Kultur Elkarteak (ikagasteiz) datu horiek gordeko ditu bildu ziren helburuetarako beharrezko diren bitartean. Behin helburu horiek beteta, araudi osagarrian ezarritako epeetan gordeko ditu, gehienez, ez bada espedienteen edo titulu akademikoen kudeaketarako.\nBildutako datu pertsonalak interesdunek berek emandakoak dira.\nErabiltzaileek bermatu egiten dute emandako datu pertsonalak egiazkoak, zehatzak eta egungoak direla, eta haien erantzule dira; badute, halaber, datuak behar bezala eguneratuta izateko konpromisoa.\nDatu pertsonalak gorde egingo dira datu-emaileak ARDATZ Kultur Elkartearekin duen harremanari edo loturari eusteko, betiere beharrezkoak diren bitartean eta datu-emaileak datuak ezabatzea eskatu ezean; era berean, datuak gorde egingo dira legez eskatzen diren epeetan ARDATZ Kultur Elkarteari exijitu dakizkiokeen legezko betebeharrak betetzeko.\nDatu pertsonalak tratatzen dituen bitartean, ARDATZ Kultur Elkarteak (ikagasteiz) ez du haien lagapenik egingo, ez bada legez hala beharturik edo datu-emaileak horretarako baimena espresuki ematen diolako; halako baimena eskatu behar izanez gero, ARDATZ Kultur Elkarteak (ikagasteiz) datu-emaileari jakinaraziko dio zer-nolako ondorioak ekar diezazkiokeen baimena ukatzeak edo, zehazkiago, zer zerbitzu ezin izango dituen jaso baimena ukatuz gero.\nPertsona orok honako eskubide hauek ditu datu pertsonalen tratamenduari dagokionez:\nDatu pertsonaletan sartzekoa eta horiek eskuratzekoa.\nDatuak zuzentzekoa edo ezabatzekoa.\nDatu-tratamendua mugatzea eskatzekoa.\nDatu-tratamenduaren aurka egitekoa.\nDatuak beste norabait eramatekoa.\nEmandako baimena baliogabetzekoa.\nInteresdunek eskubidea dute jakiteko ARDATZ Kultur Elkarteak (ikagasteiz) beren datu pertsonalak tratatzen dituen ala ez. Era berean, badute datuak eskuratzea, eta eska dezakete datu okerrak zuzentzeko edo, bestela, hasieran aurreikusitako helbururako beharrezkoak ez diren datuak ezabatzeko.\nInteresdunek beren datuen tratamendua mugatzea eskatzen badute, erreklamazioak egiteko edo erreklamazioei aurre egiteko bakarrik gordeko dira datuak; beren datuen tratamenduari aurka egiten badiote, ARDATZ Kultur Elkarteak (ikagasteiz) datuak tratatzeari utziko dio, ez bada legezko arrazoiak tarteko erreklamazioak egiteko edo erreklamazioei aurre egiteko; eta datuak xede jakin baterako erabiltzeko adostasuna noizbait baliogabetzen badute, horrek ez du inolako eraginik izango baimena ukatu aurretik egindako datuen erabileraren zilegitasunean.\nHorretarako, interesdunek eskaera-idazki bat helarazi behar dute ARDATZ Kultur Elkartera (ikagasteiz); bai eta, horrekin batera, nortasun-agiriaren kopia ere: Adriano VI 18, behea (01008-Gasteiz) zuzendaritza@ikaeuskaltegiak.eus. Azkenik, erreklamazioa aurkeztu ahal dute Datuak Babesteko Agentzian bere web-orriaren bitartez (https://www.aepd.es/), baldin eta uste badute haien eskubideak urratu direla datu pertsonalen babesari dagokionez.\nARDATZ Kultur Elkarteak (ikagasteiz), bere fitxategietako datu pertsonalak erabiltzean, datuen segurtasuna bermatzeko eta horiek aldatzea, galtzea edo baimenik gabe erabiltzea saihesteko beharrezkoak diren neurri tekniko eta antolamendu-neurriak hartuko ditu, betiere teknologia-egoera, bildutako datuen izaera eta horiek izan ditzaketen arriskuak kontuan izanda, bai giza jardunak eragindakoak, bai ingurune fisiko zein naturalak eragindakoak. Horretarako, aintzat hartuko du datu pertsonalak biltzen dituzten fitxategien segurtasun-neurriak aplikatzeari buruz indarrean den legedia. Nolanahi ere, erabiltzaileei argi adieraziko zaie segurtasun-neurri informatikoak ez direla erasoezinak eta, ondorioz, gerta litezkeela legez kanpoko esku-hartze edo esku-hartze bidegabeak baina ez liratekeela ARDATZ Kultur Elkartearen (ikagasteiz) erantzukizunpekoak.\nARDATZ Kultur Elkartearen (ikagasteiz) webguneak, erabiltzailearen nabigazioa errazteko eta hobetzeko asmoz, cookieak erabiltzen ditu. Web-zerbitzari batek erabiltzailearen disko gogorrean utz dezakeen testu-fitxategia da, hain zuzen, cookie bat, berriz konektatzen denean identifikatu ahal izateko. ARDATZ Kultur Elkartearen webguneak berak sortutako cookieak baino ez ditu irakurriko. ARDATZ Kultur Elkarteak erabilitako cookieak, beraz, erabiltzaile eta ordenagailu bakar bati lotutakoak izango dira, eta ezingo da beste datu pertsonaletara sartu. Nabigatzaile gehientsuenek automatikoki onartzen dute cookieak erabiltzea; halere, erabiltzaileak bere nabigatzailea konfigura dezake ordenagailuko pantailan cookieak jaso direla adierazteko eta, bide batez, bere disko gogorrean instala daitezen saihesteko.\nEra berean, eta betiere webgune honen bitartez zerbitzu hobea eskaintzeko asmoz, www.ikaeuskaltegiak.eus-ek IP helbideak erregistratzen ditu. Era horretan, datuak gerora prozesatu ahal izango dira aztertzeko, esate baterako, zer orrialde bisitatu diren eta zenbat bisita izan dituzten horiek; baita zertan eta zenbatero aritu diren bisitariak web-orrian ere.\nAipatutako helburua lortzeko, Google Analytics-ekin ari gara webgune hau neurtzen eta aztertzen. Aztertzaile horrek orrialdeetako markak eta cookieak erabili ahal izango ditu, xede izanik ARDATZ Kultur Elkartearen webguneko orrialdeetan zer gertatzen den aztertzea.


Eta, hala ere, San Adrian - Etxarri-aranatz - Guaixe.eus\nEta, hala ere, San Adrian\nGuaixe 2015-06-17 10:06\nEuripean esnatu zen Etxarri Aranatz atzokoan, herritar askoren egutegian seinalatutako data. Bazkariak herrian eginen zituztela erabaki zuten askok bezperatik, baina eguraldi aurreikuspen makurrenak bete eta goiz eguerdira arte atertu gabe egon zen. Hala ere, makina bat etxarriar elkartu ziren basoan, gosaltzera. Udaleko langileek 60 kilo haragiko fritada (kalderetea) prestatu zuten eta baita zopa ere. Bero-bero, ederki hartu zuten jatekoa basoan zirenak.\nMeza eta gero ospakizuna herrira lekualdatu zen. 14:00etan dantzariek plazan dantzatu zuten. Udal langileek plazan bertan ardoa banatzen segitu zuten eta giro ederra sortu zen. Frontoian bazkaldu zuen udalak eta beste hainbat. Bajerak ea elkarteak izan ziren familia askoren alternatiba. 18:30ean kalejira animatua eta ondorengo dantzaldiak ospakizuna ordu txikitaraino luzatu zuten.


Frida - Wikipedia, entziklopedia askea.\nFrida Frida Kahlo pintore mexikarrarari buruzko filmea da. Frida Julie Taymor zuzendariak zuzenduriko luzemetraia da, 2002. urtean Miramax produktorak estreinatua. Hayde Herrerak Frida Khalori buruz idatzi zuen liburuan oinarrituta dago. Salma Hayek aktoreak gorpuztu zuen Frida eta Ventana Rosa bere produktorak ekoitzi zuen, Lions Gate Filmsekin batera. Sei Oscar saritarako izendatu zuten eta bi irabazi zituen: Makillaje onenaren saria eta Jatorrizko musika onenarena.\nAmeriketako Estatu Batuak, Kanada eta Mexiko\nFilm biografikoa, film dramatikoa, LGBTeei buruzko filma eta liburu batean oinarritutako filma\nFrida: A Biography of Frida Kahlo (en)\nGeoffrey Rush (Leon Trotski)\nRoger Rees (Guillermo Kalho (en) )\nMargarita Sanz (Natalia Sedova (en) )\nChavela Vargas (Santa Muerte (en) )\nValeria Golino (Guadalupe Marín (en) )\nOmar Rodríguez-López (André Breton)\n[[Kategoria:Ventanarosa (en) ekoitzitako filmak]]\nFelipe Fernández del Paso (en) , Hania Robledo (en)\nJohn E. Jackson (en) , Beatrice De Alba (en)\n4.1 2002ko Oscar Sariak\n4.2 2002ko Urreko Globoak\n4.3 2002ko BAFTA sariak\nFrida Kahlo pintore mexikarraren bizitza kontatzen du. Pelikula Fridak 18 urte zituenean izan zuen autobus istripuan hasten da. Istripuaren ondorioak bizitza guztirako geratu zitzaizkion, eta behin eta berriro agertuko dira ondorio hauek filmean. Sendatzeko prozesuan Frida pintatzen hasiko da.\nFrida Diego Rivera pintorearekin ezkonduko da eta bere harremanaren nondik norakoak azalduko dira filmean. Rivera behin baino gehiagotan egongo da beste emakume batzuekin eta Fridak ere bere sexualitatea modu askean biziko du. Bikotea Ameriketako Estatu Batuetara joango da, Los Angelesera. Bertan, Diego Nelson Rockerfellerrentzat mural bat margotzen hasiko da. Rockerfellerri ordea ez zaio Diegoren ikuspegi komunista gustatzen eta murala suntsitu egingo dute. Fridak aborto bat izango du bertan dela eta Mexikora itzultzea erabakiko du bere amaren heriotzaren berri izan ondoren.\nMexikora itzulikakoan bere ahizpa Cristina beraien etxera joango da bizitzera eta Fridak Diego bere ahizparekin oheratzen dela deskubrizean Diego utzi eta etxetik joango da. Bere unerik gogorrenetan Frida alkoholismoan erortzen da. Diegok Leon Trotskyi errusiar politikaria etxean hartzeko eskatuko dio Fridari, hau Mexikon erbesteratuta baitago. Trotski eta Fridak harreman labur baina sakon bat izango dute baina honen ondorioz Trotskik alde egin beharko du bere segurtasuna mantentzeko.\nDiegok Frida eta Troskiren arteko harremanaren berri izatean Frida Parisera joango da. Bertan bere lanak ezagutarazteko saiakera egingo du. Mexikora itzultzean, Diegok dibortzioa eskatuko dio. Fridaren osasun egoerak okerrera egiten jarraitzen du eta hankako behatzak anputatu egiten dizkiote. Riverak berriro ere berarekin ezkontzeko eskatzen dio Fridari. Ezkondu eta berehala, hil egingo da bere bizitzako bakarkako bere lehen erakusketa inaguratu ondoren.\nSalma Hayek Frida Khaloren paperean\nAlfred Molina Diego Riveraren paperean\nGeofreey Molina Leon Trotskiren paperean\nAshley Judd Tina Modottiren paperean\nMia Maestro Cristina Kahloren paperean.\nChavela Vargas “La Peleona”ren paperean\nHayden Herreraren Frida: A Biography of Frida Kahlo liburuan oinarritutako filmea da. Clancy Sigal, Diane Lake, Gregory Nava, Anna Thomas eta Edward Nortonek egin zuten egokitzapena.\n2002ko Oscar SariakAldatu\nEmakumezko aktore onena Salma Hayek Ez\nZuzendaritza Artistiko onena Felipe Fernández del Paso\nJantzi Diseinu onena Julie Weiss Ez\nAbesti original onena Julie Taymor\nJatorrizko musika onena Elliot Goldenthal Bai\nMakillaje onena John E. Jackson\n2002ko Urreko GloboakAldatu\n2002ko BAFTA sariakAldatu\nBigarren mailako aktore onena Alfred Molina Ez\nJantzi diseinu onenarena Julie Weiss Ez\nMakillaje onenaren saria Judy Chin Beatrice de Alba\nAzken aldaketa 2 maiatza 2020(e)an, 05:23(e)tan


Idorreria • Proktoklinika\nIdorreria ez da gaixotasun bat, sintoma bat baizik, hainbat modutan ager daitekeena: ahalegin handia egin beharra deposizioak kanporatzeko, gorozki oso gogorrak edo oso noizean behin egitea (hiru egunetik behin deposizio bat bainogutxiago) edo pazienteak gutxiegi moduan sentitzea/ somatzea. Esan beharra dago, hala ere, maiztasun normala oso aldakorra dela: mutur batean egunean hiru aldiz egitetik hiru egunetik behin egitera.\nBukatzeko, idorreria kronikotzat hartzen da azken hiru hilabeteetan aipatutako sintoma bi edo gehiago baditu.\nZein da idorreriaren arrazoia?\nIdorreria eragin dezaketen ohitura, gaixotasun eta botika ugari daude. Arrazoien artean, halaber, osasungarriak ez diren bizimoduak daude, hala nola dieta desegokia (fibra eta likido gutxiegi hartzea), sedentarismoa edo estresa. Medikamentu ugarik (antidepresiboak, estupefazienteak, aho bidetiko burdina) edo libragarrien (“laxanteak”) abusuaren errebote efektuak ere heste mugimendu desegokia eragiten dute. Elikadura nahasmendu organikoek, nahasmendu neurologikoek eta hormonalek (diabetes mellitusa, hipotiroidismoa) ere idorreria eragiten dute.\nNola tratatzen da idorreria?\nIdorreria pazienteak arazotzat hartzen duenean tratatu behar da. Faktore eragileak identifikatzen direnean, ahal bada, ezabatu egingo dira. Berriro ere, ohitura higieniko-dietetiko osasungarrien garrantzia azpimarratuko dugu, hala nola fibra eta ura behar bezala hartzea. Oso garrantzitsua da era berean komunera joatea ebakuatzeko nahia sentitzen denean eta ez sahiestea etxera edo ohiko komun batera heldu arte. Bukatzeko, bizimodu aktiboa ere oso lagungarria izan ohi da. Aldaketa hauen guztien ondoren gaixoak hobera egiten ez badu, tratamendu farmakologikoa hasiko dugu hainbat motatako libragarrien bidez.


Utzubar ekoguneko konpostatze instalazioari esker, urtean 1.000 tona hondakin tratatu ahal izango dira - Sakanako Mankomunitatea\nUtzubar ekoguneko konpostatze instalazioari esker, urtean 1.000 tona hondakin tratatu ahal izango dira\niraila 16, 2021\nToki Administrazioaren eta Despopulazioaren zuzendari nagusi, Jesús María Rodríguez; David Oroz, Sakanako Mankomunitateko presidentea, Bernardo Ciriza, Lurralde Kohesiorako kontseilaria; eta Fernando Mendoza, NILSA sozietate publikoko kudeatzailea Sakanako konpostaje instalazio berrira egindako bisitan.\nBernardo Ciriza Lurralde Kohesiorako kontseilari eta Hondakinen Partzuergoko presidenteak zein David oroz Sakanako Mankomunitateko presidenteak Sakanako konpostatze instalazio berria bisitatu dute. Urtean 1.000 tona hondakin tratatzeko ahalmena du, eta saihestuko du tona horiek beren tratamendurako 100 kilometro Caparroko biogasaren lantegiraino garraiatu behar izatea.\nArbizun eraikitako Eko-guneak Sakanako eta Mendialdeko mankomunitateetako hogeita hamar herri ingururi emango die zerbitzua, eta 800.000 euro inguruko aurrekontua izan du, BEZik gabe, Nafarroako Gobernuak finantzatua Toki Inbertsioen Planaren bidez (620.000 euro), eta gainerako ekarpena Nafarroako Hondakinen Partzuergoaren eta Trantsizio Ekologikorako eta Erronka Demografikorako Ministerioaren kontura (95.000 euro) izanen da.\nBisitan, kontseilaria eta Mankomunitateko lehendakaria Toki Administrazioaren eta Despopulazioaren zuzendari nagusi Jesus Mª Rodriguezekin, NILSAko kudeatzaile Fernando Mendozarekin eta Nafarroako Hondakinen Partzuergoa osatzen duten gainerako mankomunitateetako ordezkariekin batera egon dira. Bisitan zehar, uda aurretik martxan jarri zen instalazioan ibili dira, baita materia organikoa substratu gisa erabiltzeko konpost bihurtzeko egiten den tratamenduan ere.\nSolairu berria Utzubar inguruan dago, Arbizuko zabortegiaren ondoko 14.000 metro koadroko lursail batean. 25,20 metro zabal eta 100 metro luze, eta 2.520 m ² -ko azalera eraikia duen oinplano angeluzuzeneko eraikin estali bat du\nMateria organikoa hainbat fasetan tratatzen da instalazio berrian. Deskargatu ondoren, zati horretara bota diren elementu desegokiak azaletik kentzen dira, labaintzeko eta birrintzeko makinekin prozesatzen da, eta inausketak birrintzetik datorren material egituratzailearekin nahasten da. Deskonposizio-fasea materia organikoaren sekzio trapezoidaleko piletan egiten da, 55 eta 70 gradu arteko tenperaturan, eta aldian behin iraulketak eta aireztapenak egiten dira eta ondoren, zahartzapen etapa helduko da.\nZahartzapena ondoren, konposta bahetzen da eta kamioian transferentzia-instalaziora eramaten da. Han, azken produktua metatzen da substratu gisa erabiltzeko. Konpost hori doan eskaintzen zaie Sakanako Mankomunitateko hiru sektoreri: hondakin-zerbitzuaren etxeko erabiltzaileei, udalei, eta nekazari zein abeltzainei. 2020an 200.000 kilo konpost banatu ziren eskualdeko 750 herritarren artean.\nSakanako Mankomunitateak eskualdeko 30 herritako hondakinak biltzen ditu: Aizkorbe, Altsasu, Arbizu, Arruazu, Bakaiku, Dorrao, Egiarreta, Ekai, Errotz, Etxarren, Etxarri Aranatz, Etxeberri, Hiriberri Arakil, Ihabar, Irañeta, Irurtzun, Iturmendi, Izurdiaga, Lakuntza, Lizarraga, Lizarragabengoa, Murgindueta, Olazti, Satrustegi, Uharte Arakil, Unanu, Urdiain, Urritzola, Ziordia eta Zuhatzu.\nHondakinak biltzeko herri bakoitzaren arabera 4 sistema erabiltzen dira: hiri-edukiontziak, eta bilketa misto zein atez ateko sistemak, enpresentzako bilketa espezifikoaz gain.\nErantzunak desaktibatuta daude Utzubar ekoguneko konpostatze instalazioari esker, urtean 1.000 tona hondakin tratatu ahal izango dira sarreran\n← Minusbaliotasun fisikoa eta organikoa duten pertsonen osasuna hobetzeko jarduera fisiko espezifikoa\nOrganikopa sari banaketa Etxarri Aranazen →


Demokrazia ezak gatazkak sortzen ditu eta, ondorioz, presoak | Euskal Herria | Naiz\nPreso politikoez mahaingurua. (Jon URBE / FOKU)\nAntton Lopez preso ohiak euskal eta mundu osoko preso politikoei besarkada igorriz hasi du mintzaldia eta baita lehen txaloak eragin ere. Entzunlegoak gai honekiko duen sentiberatasuna agerian geratu da, beraz, hasieratik. Euskal herritarrei oso ezagun egingo zaizkion azalpenak eman ditu jarraian baina kanpotik etorritako pertsona askok frankismotik gaur egunera arte euskal presoak pairatu –eta pairatzen dituzten– egoerak ezagutzeko aukera izan du.\nHala, bere bizitzarekin pare joan diren militantzia urteen errepasoa egin du, eta bera bezala, belaunaldi askok askapen mugimenduan engaiatzera eraman zituzten arrazoi nagusia aipatu du: Estatu espainolak eta frantsesak Euskal Herriak hamarkadetatik aldarrikatutako berezitasuna aintzat hartu ez izana. «Frankismo garaian, euskal gazte askok herri gisa eta baita pertsona gisa ere, autoestimua berreskuratzeko garaia zela pentsatu genuen eta horregatik lotu ginen borrokara». Diktadorea hil eta gero ere, «funtsezko arrazoiak berean segitzen baitute», kartzelak betetzen joan direla gogoratu du.\nUrte hauetan guztietan izandako errepresio mota askotarikoen zifrak eman ditu: 40.000 atxilotu 1960tik, 4.000 eta 6.000 arteko torturatu, 7.500 preso, 2.500 iheslari, 104 hildako eta 900 zauritu polizien eskutik, 83 hildako estatu-errepresioarengatik, 16 dispertsio poltikarengatik... Lopezen esanetan, «horrek denak, gatazka politikoaren izaera bera bezalaxe, oraindik aitortzarik ez du jaso bi estatuen aldetik».\nPreso eta errepresaliatuen kopuru horiek proportzioan Euskal Herrirako handiak izaki ere, Kurdistanen kasuan txiki geratzen dira. Ercan Akdash HDP/HDK-ko kideak esan duenez, milaka dozena dira espetxean eta milaka ere eraildakoak. Estatu frantsesean errefuxiatua bizi den kazetari eta idazleak Kurdistan Irak, Iran, Siria eta Turkiako lurraldean banatua dagoen herria dela gogorarazi du. Azken horrekin herri kurdoak «daraman gerra» azpimarratu du bereziki, «ni hangoa bainaiz».\n«Edozein motako militante, ekintzaile edo herritar soil, izan kontzientzia eragozle, ekologista, pazifista edota oinarrizko askatasunen alde ari dena terroristatzat hartzen du Erdoganen gobernuak» dio.\nEmakume kurdiarren engaiamendua bereziki goraipatuta, argazkiak erakutsi ditu, harrotasunez. «Hiru hauek, gaur egun, preso daude. Beste hau parlamentaria da eta hilabete luzez gose greban izan zen espetxean zegoela. Ehunka militantek bezala, 20 urtez geroztik Turkiako gobernuak preso eta isolatua daukan Abdullah Ocalan PKK-ko sortzailearekin elkarrizketak hastea eskatzen zuen Kurdistanentzat irtenbide bat adosteko».\nErrepresioa «eguneroko ogia» da, Akdashen esanetan: «Egoera oso bortitza da eta han ezinezkoa da presoen eskubideez hitz egitea ere». Entzulegotik, Montpellierretik etorritako pertsona batek PKK «erakunde terroristen zerrendatik» ateratzeko ahalegina egitea gomendatu du: «Estatu frantsesean paradoxa ematen da. Alde batetik, nire eskualdean bezala, Kurdistanen eskubideen aldeko taldeak badira eta gobernuak ez du eragozten lan hori baina, egun batez, estatu-interesak tarteko, PKK nazioartean terroristatzat hartua dela argudia dezake eta dena debekatu. Hau hipokresia hutsa da».\nIzan herri edo norbanakoenak, askatasun, ideien eta eskubideen defentsa «kriminalizatzeko helburua» ikusi dute hizlariek estatuen jarreretan eta, guztiaren atzean, «demokrazia eza nabarmena, gatazka eta presoak sortzen dituena».\n«McDonald's eredua» gaitzetsi dute sindikatuek Hendaian


erabili.eus/ Gipuzkoako beste 7 udal auzipetuko ditu Espainiak euskara erabiltzeagatik.\nHemen zaude: Sarrera » Sare-aldizkariak » Berri berriak » Gipuzkoako beste 7 udal auzipetuko ditu Espainiak euskara erabiltzeagatik.\nGipuzkoako beste 7 udal auzipetuko ditu Espainiak euskara erabiltzeagatik.\n2015-01-13 / 07:00 / UEMA HERRI-ADMINISTRAZIOA\nDuela hilabete Aduna, Arama, Altzaga, Antzuola, Bergara eta Itsasondoko udalak aktak euskaraz bidaltzeagatik helegiteak jaso zituztelako kezka agertu eta horren salaketa egin zuen UEMAk. Orain, Carlos Urkijok, Espainiako Gobernuak EAEn duen Lurralde Ordezkariak, Amezketa, Beizama, Elgeta, Gaintza, Oiartzun, Oñati eta Usurbilgo udalak ere auzitara eramango dituela jakin dugu. Gainera, Berastegiko udalarekin egin bezala, Zeraingo Udalak UEMAn sartzeko hartutako erabakiaren aurkako helegitea ere jarri du Espainiako Gobernuaren ordezkariak.


bigarren mandamentuaren gañean.\nEgiazko karidadea edo Jaungoikoaren amorioa zuen biotzetan badaukazue, N.K.; lenengo mandamentuan aditzera eman nizuen bezela, kontuz, eta erraz beste mandamentu guziak gordeko dituzue: eta batez ere Jaungoikoaren izen santua honratzeko alegiñak egingo dituzue: eta bera ofenditzen, eta injuriatzen duen juramentu arin edo gaizki egiten diranak: eta blasfemiazko hitz izugarriak txit kontuz eskusatuko dituzue: eta Jaungoikoari egindako promes edo botoak leialkiro kunplituko dituzue: orra bigarren mandamentu santuak guzioi agintzen diguna. Eta ala aditzera emango dizuet, nola 1. eragozten dizkigun juramentu gaiztoak: 2. blasfemiak: eta 3. nola agintzen digun boto edo promesak kunplitzea.\nG. Zein da Jaungoikoaren legeko bigarren mandamentua? E. Aren izen santuan juramentu alperrik ez egitea.\nG. Nork egiten du alperrik, eta gaizki juramentua? E. Egiten duenak egia bage, justizia bage, eta premia bage.\nG. Juramentua zer da? E. Jaungoikoaren izen santua aitatzen degula, Jaungoikoa bera testigu ipintea, esaten deguna edo eskeintzen deguna, egia dala edo kunplituko degula sinistu eragiteko: eta baita da juramentu Zeruagatik, eguzkiagatik, Santuakgatik edo Gurutze santuagatik, edo Ebanjelio santuakgatik egiten danean: bada Jaungoikoa ixillik kriatura orietan testigutzat ipinten da: baña ez bestelako kriatura beeragokoakgatik egiten bada, nola Oeko Zeruagatik, mai edo silla bategatik &. bada orietan etzaku Jaungoikoa gogoratzen.\nG. Eta juramentu da, esatea, nola naizan Kristaua? edo nere konzienzian; edo emen nagoan bezin ziertu da? E. Eztira oriek juramentuak: zerren esan oriekin ezta Jaungoikoa testiguzat ipinten.\nG. Eta juramentu ote da, esatea: badaki edo badakus Jaungoikoak egia diodala? E. Ori Jaungoikoa testigu ipinteko asmoarekin esaten bada, juramentu da, bestela ez: bada alde batera, eta bestera aditu liteke: eta orrela esan zuenak, juramentutzat bazeukan, juramentu egin zuen; bada bestela ez: eta juramentua zan edo ez, dudatzen bazuen, era orretan konfesatu bear du.\nG. Juramentua berez gauza ona da? E. Bai, egiarekin, premiarekin, eta justiziarekin egiten bada: zerren orrela Jaungoikoa bera honratzen degu, bada orrekin aitortzen degu Jaungoikoak gezurrik ezin esan dezakeala, eta egia bera dala. Baña egia bage, premia bage edo justizia bage juramentu egitea pekatu da: eta Jaungoikoaren izen santua despreziatzen, eta injuriatzen da.\nG. Eta nork egiten du juramentu egiarekin? E. Esaten duena ala dalako uste osoan dagoanak: batere dudarik, eta kezkarik eduki bage. Eta egia dala uste arren, ala ezpada, pekaturik egiten ote du? Ez: zerren bere iritsian egia esan zuen: baita dudarik edo kezkarik bazuen egia ote zalako edo ez, orduan pekatua egin zuen, ziertutzat autortu edo seguratu bazuen.\nG. Eta zer pekatu da egia bage edo gezurraz juramentu egitea? E. Da berez pekatu mortala: eta baita ezerezkeria bat sinistu eragiteko gezurrezko juramentua egiten badu ere; bada Jaungoikoa bera gezurraren testigu ipinten du, eta gezurtitzat tratatzen du, eta pekatu ori da gizonak iltzea, eta lapurretak egitea baño askoz andiagoa: zerren Jaungoikoaren Majestadea bera agitz injuriatzen, eta despreziatzen du: eta ala mundu guzia salbatzeagatik ere gezurrezko juramenturik ezin egin liteke.\nG. Eta zer geiago bear da egiarekin juramentua egiteko? E. Aurrerako edo etorkizunerako juramentuarekin eskeintzen edo agintzen duena kunplitzeko asmoa edo intenzioa edukitzea. Eta ala kunplitzeko asmo bage juramentuarekin gauza bat agintzen duenak, egia bage juramentu egiten du, eta pekatu mortal egiten du. Eta orobat, gauza bat juramentuarekin esaten edo agintzen badu kanpotik; eta beste bat edo beste erabatera bere barruan bakarrik aditzen badu, nola lizatean: bati daukan dirua eskatu, eta juramentuarekin esango balu, eztaukala: bere artean bakarrik edo berekiko esaten duela eztaukat zuri emateko, juramentu gezurrezkoa egiten du: bada kanpotik Jaungoikoa gezurraren testigu ipinten du: eta bere projimoa engañatzen du. Baña barrutik ezeze, kanpotik ere ezagun ditekean ekibokazio edo begitazioarekin juramentu egiten badu, orduan eztu gezurrezko juramenturik egiten: nola lizatean, esan degun okasioan, egiarekin eranzun balu, ez daukat dirurik zuri emateko era edo modurik; zerren beretako bear duen, edo ezin gero bear duen denporarako kobratuko duen. Eta orobat ofizio publikoa, berez sekretoa gordetzera obligatzen duena, daukan persona bati; galdetzen diobe sekretoan egon bear duen gauzaren bat, eranzun lezake, eztakiala: eta ori gertatu lekikio, konfesoreari, inkisidoreari, letraduari, mediku-barberoai, emagiñai: eta orrelako sekretoa gordetzeko obligazioa duenai: eta orien esana «eztakit», aditzen da, iñori esateko: eta erabageko galdetzalleak ala aditu bear du: eta besterik merezi eztu. Bada orien ofizio edo karguaren nolakodiak, berez ala aditzera ematen du.\nG. Eta nork egiten du juramentu justiziarekin? E. Juramentuarekin agintzen duenak gauza on, justu, eta santu dana egitea: nola limosna ematea, barautzea, meza enzutea, errosarioa errezatzea edo onelako beste gauza on bat; eta ala agindu duenak dauka obligazioa kunplitzeko, bestela pekatu egiteko penaren azpian.\nG. Eta nork egiten du juramentu justizia bage? E. Gauza gaiztoren bat egitea juramentuarekin agintzen duenak; nola dan, urliari zerbait ostutzea, golperen batzuek ematea edo beste gaitz andiren bat egitea, ala egiteko edo kunplitzeko asmoarekin: eta orrelakoak gaitz larria izan ezkero alde bitatik pekatu mortal egiten du: bata errelijioaren kontra eta bestea justiziaren kontra.\nG. Eta juramentuarekin egingo duela, agindu duen gaitza kunplitu bear ote du? E. Eztu iñola ere kunplitu bear: bada juramentuak ezin iñor obligatu lezake gaitzik egitera: eta ala asmo gaiztoari utzi, eta damutasuna artu bear du.\nG. Eta gaitzik egiteko egiazko asmo edo intenzio bage juramentu ura egin bazuen, pekaturik egin ote zuen? E. Bai: eta zan pekatu mortala, zerren gezurrarekin egin zuen.\nG. Orrela gurasoak, eta nagusi-etxekoandreak aserraturik eren humeai edo mirabeai buruak edo zankoak autsiko diztela, edo bestelako gaitz andiren bat egingo diela, ikaratzeko, eta bildurtzeko, baña alako asmo bage, juramentuarekin esaten dienean, pekatu mortal egingo ote due? E. Gurasoen, eta nagusien orrelako ateleka edo amenaza gogor oriek, dauken damu, pena edo sentimentua obeto aditzera emateko andizkarekin esanak aditzen dira: eta dagokien kastigu justua emango diela esan nai due: eta uste orretan, eta asmo orrekin esan bazituen, pekaturik egin etzuen, beinzat mortalik: batez ere eskandalo bage, eta gorroto gaizto bage esan bazituen: bada alde orretatik askotan pekatu mortal izaten dira. Eta baita kastigatzeko asmorik edo intenziorik batere bage esan bazituen, bada orduan juramentu egin zuen egia bage; edo gezurrarekin.\nG. Eta orrela juramentuarekin agindu zien kastigua, eman bear ote die? E. Ez agindu zuena berbera, eta agindu zuen modu gaiztoan: baña bai eman bear die erremediatzeko egoki dan, justu dan edo konbeni dan kastigu bat: bada ori, gauza ona da, eta kunplitu bear da, probetxurako dan moduan: baña ez kalte geiago dakarrenean: nola lizatean, erremediaturik edo zenzaturik daudenean, eta kastiguak probetxurik ez dakarrenean; eta bai bearbada, dañuren bat.\nG. Eta ezer seguratu bage edo agindu bage, aserrearekin aitatzea Jaungoikoaren izena edo Jesu-Kristorena edo Santuena, juramentu ote da? E. Ezta juramentua: baizik da deitura edo aitamena, eta motibo bage, ezeri eztagokala edo alperrik aitatzea izan oi da pekatu beniala.\nG. Esan degun ezkero, zer dan egiarekin, eta justiziarekin juramentu egitea; zer da premiarekin juramentu egitea? E. Da arrazoi edo motibo justuarekin, eta ondo pensaturik juramentu egitea: eta ez bakarrik Juezaren aurretik edo justiziak agindurik egiten danean; baita andik kanpora sinistu eragiteko bearrak, premiak edo probetxu andiren batek artara mugitzen duenean: bada bestela juramenturik egin bear ezta: ala nola sendagairik edo erremediorik premia egiazko bage artzen eztan.\nG. Eta orduan eztu pekaturik batere egiten? E. Ez: premiarekin batera, egiarekin, eta gauza onaren gañean juramentu egiten badu: baizik Jaungoikoa honratzen du.\nG. Eta premia egiazko bage juramentu egitea zer pekatu da? E. Ezta berez pekatu benial baizik; egia, eta gauza ona falta ezpadira: baña beti dakar orrelako juramentu ariñak, edozein ezerezkeriagatik egiten danak, gure Jaungoikoaren izen santuaren desprezioren bat: eta askotan arinkiro, eta sarri juramentuak egiteko erraztasunak, eta oitura gaiztoak dakar gezurrezko juramentuak egiteko arrisku edo peligro andia; batez ere gezurrak esaten dituen personetan: eta saldu-erosietan eren gauzak diran baño geiago, andizkatzen dituenetan; egia edo gezurra dioben ondo konturatu bage; eta eren artean juramentua gezurrarekin esan duelako kezkarekin gelditzen dirala. Ori da pekatu mortala, eta oitura guztiz itxusia, eta iguigarria Kristau bategan: eta asko, eta asko Infernura eraman dituana.\nG. Eta bada oraindio beste juramentu motarik? E. Bai: eta, zein da? batek bere burua madarikatzen duenean edo pena edo kastiguren bat bere buruari egozten edo opatzen dionean, esaten duena ala ezpada edo agintzen duena kunplitzen ezpadu: nola litzatean: esatea: deabruak naramala: Jaungoikoak bizia ken degigala: Infernura bota nazala: salbatu ez nazala: emen illik gelditu nadilla: emendik geiago mugitu ez nadilla; edo beste onelako naigabe datorkidala, ala ezpada, diodana: edo egiten ezpadet, agindu dedana. Juramentu mota oni deitzen zaio, exekratorioa, eta esan nai du, juramentu penagarria, eta nazkagarria: bada edozein Kristau on nazkatzen du, orrelako hitzkuntza adituaz beste bage: batez ere motibo andi bage esaten diranean.\nG. Eta zer pekatu da orrela juramentu egitea? E. Baldin egiarekin, justiziarekin, eta premia egiazkoarekin egiten bada, ezta pekatu. Baña premia egiazkoa gutxitan arkitzen da orrelako juramentuetan: eta nola berotasunarekin, eta aserretasunarekin egin oi diran juramentu oriek, beste pekatu geiago ere, berekin ekarri oi ditue: eta konfesioan aditzera eman bear da, zer moduz juramentu egin zuen.\nG. Eta juramentu mota orretan Jaungoikoa testigutzat ipinten da? E. Bai ipinten da testigutzat, eta justizi-egilletzat: zergatik deitzen zaio kastiguarekin testiganza egin dezan.\nG. Eta besteai juramentu eragitea pekatu da? E. Jakiñaren gañean gezurrezko juramentua eragitea, pekatu mortala da: premia bage juramentu ona eragitea pekatu beniala da: eta premiarekin eragitea ezta pekatu, egiarekin eta justiziarekin izan ezkero.\nG. Eta juramenturik alperrik edo gaizki ez egiteko, zer erremedio dago? E. Oitutzea esatera, bai edo ez, Jesu-Kristok erakutsi zigun bezela. Eta orrenbesterekin Kristauok kontentatu bear gera. Eta juramentua erraz egiteko, eta are gaiztoagoa dana, gezurraz egiteko oitura galgarria, eta izugarria txit erremediatzeko alegin andiak egin bear ditugu: 1. artarako egiazko damutasuna, eta asmo oso, eta firme eragillea egunoro berrituaz. 2. Jaungoikoari artarako humiltasun, eta konfianza andi batekin gogo ona, eta indarra eskatuaz. Eta 3. utsegiten degun aldi bakoitzeko gere buruari min emango digun pena edo kastiguren bat egotziaz: bada erremedio oek benetan artu nai baditugu, juramentu gaiztorik egingo eztegu: eta juramentua erraz egiteko oitura gaiztotik libratuko gera, eta bestela juramentugille erabageak bere buruari, eta bere etxe guziari ekarriko diozka naigabe, neke, eta kastigu arrigarriak, eta ez bakarrik gero betiko infernuan, baita bertatik ere munduan dagoan artean: eta ala bigarren mandamentu au gordetzea Jaungoikoak agindu zuenean, ondoren bereala esan zuen: bere Jaungoiko Jaunaren izena, alperrik edo gaizki zerabillena, kastigu bage geldituko eztala. (Exod. 20-7)\nG. Eta juramentu gaiztoak, oartu bage, ondo ezagutu bage, oituraz, usadioz edo kostunbrez egiten baditu; zer esan, eta zer egin duen akordatzako: orrelakoak pekatu mortala egiten ote due? E. Galde orri zuzen eranzuteko, diot, ze estadu bitatik batean juramentugillea arkitu diteke: edo dago bere oitura gaiztoaren penitenzia egiazkorik egin bage, eta ura goitzeko erremedio eragillerik artu bage: eta orduan akordatu bage egiten dituen juramentu gaiztoak pekatu mortalak dira: eta orobat esan bear da oituraz esaten diran birau larri, eta blasfemiakgatik: zergatik eren sustraian, au da, bere naiaz daukan oitura gaiztoan borondatezkoak oi dira pekatu oriek. Baña egiaz damuturik, eta benetan erremediatzeko alegiñak edo dilijenzia egiazkoak egiten ari bada; eta estadu orretan oartu bage, eta borondate edo konsentimentu bage esaten baditu: eztira orduan pekatu mortalak, zergatik eztiran osoro borondatezkoak. Baña ala ere humillatu bear dira orrelakoak, eta alegin biziagoak egin bear dituzte, eren oitura gaiztoa txit menderatu edo goitu artean.\nG. Zer beste gauzarik eragozten digu bigarren mandamentu santu onek? E. Blasfemiak esatea. Eta zer da blasfemia? Jaungoikoaren kontra esaten dan injuriazko hitz edo egiten dan despreziozko akzio edo obraren bat: nola litzatean Jaungoikoari faltaren bat edo utsegiteren bat egoztea: edo perfekzioren bat ukatzea: esango balu bezela, Jaungoikoa justua eztala, mudakorra dala, gure berri eztakiala, edo onelako beste edozein gauza despreziozkoa Jaungoikoagatik esatea: eta baita da blasfemia, Maria Birjiña Santisimaren eta Zeruko Santuen kontra injuriazko edo despreziozko hitzak esatea: eta baita Jesu-Kristoren gorputz santuaren edo Ama Birjiñaren edo Santuen buruak, sabelak edo beste mienbro preziosoak desprezioarekin aoan erabiltea: eta baita kolera edo aserre bizian Zeruari txistu botatzea: edo despreziozko hitz edo obraren bat Jaungoikoaren beraren edo bere errelijio santuaren kontra esatea edo egitea.\nG. Eta zer pekatu da blasfemia? E. Pekatu mortal arrigarria da. Eta aditzeak berak bakarrik Kristau onak izutzen, ikaratzen, eta arritzen dituana. Eta Jaungoikoak denpora guzietan blasfematzalleak lazki kastigatu izan ditu. Lege zarrean arrika blasfemoak iltzen zituen. (Levit. 24. 15-16.) Benabad, Siriako Erregearen blasfemia bat kastigatzeko, eun eta ogeita zazpi milla Siriatar Jaungoikoak illerazo zituan: (3 Reg. 20-28.) Asirioen Errege Senakeribek esan zuen blasfemia bat, motibo izan zan, aren exerzituko eun eta larogeita bost milla soldadu, Jerusalenen inguruan zeudenak, gau batean Aingeru batek illzeko: (4. Reg. 19-22) eta San Paublo Apostoluak, Himeneo, eta Alexandro zerizten gizakume bi, zerren blasfematu zuen, Satanasi entregatu ziozkan. (1. Timot. 1-20.) eta leku askotan Elizako legeak exkomulgatzen ditue: eta Erregeak ere kastigu arrigarriak ematen dizte: eta blasfemiarekin herejia juntatzen bada, nola gertatu oi dan fedearen kontrako edozein gauza blasfematzalleak esaten duenean, ori ziertu jakin ezkero, daukagu obligazioa Inkisizioko tribunal santuari kontu emateko. Eta errietako Alkate jaunak, eta beste agintariak blasfemoak kastigatu bear ditue, erak erremediatu ditezen, eta besteak aen buruan ikasi dezen, zeiñ gauza ikaragarria dan blasfemia: eta alakorik aditu ezkero, guziok erakutsi edo agertu bear degu igui, eta pena andi bat, gure Jaungoiko eta Aita ona injuriaturik ikusteaz: eskualdirik badegu, lotsagiritu bear degu gaizki esalea: eta gutxianez, geiago ezin degunean, esan bear degu, bizi bedi Jaungoikoa edo Jesus, Maria eta, Jose: edo ziñatu, eta gurutze santua egin. Eta gure aldetik danez Jaungoikoaren izen santuari zor zaion honra, estimazio, errespeto, eta erreberenzia beti ekarri bear diogu: eta ori da orain explikatu bear deguna: eta ala ikusi degun ezkero, zer eragozten digun bigarren mandamentu santuak, jakin ere bear degu, zer agintzen digun. Agintzen dizkigu bada bi gauza: zein dira? 1. da Jaungoikoaren izen santua honratzea gure esker onakin, gure erregu edo orazioakin, gure bizimodu onarekin, eta gure hitzkuntza, eta exenplo onarekin, alegiñak egiten ditugula, Aitagurearen lenengo eskaeran edo petizioan eskatzen degun bezela, Jaungoikoaren izen santua ezagutua, eta honratua ikusteko mundu guzian: eta orretarako agitz gauza egokia da, Job Santuak bezela, gure naigabe, eta atsekabe guzietan, biotz osotik esatea: Jaungoikoak ala nai izan du; bada aren izen santua bedeinkatua izan dedilla: eta orobat gertatzen zaizkigun gure atsegiñezko gauza on guzietan, eskerrak eman bear diozkagu gure Jaungoikoari bada on guzia bere eskutik datorkigu: eta esker onekoak bagera, mesede geiago, eta geiago, egingo dizkigu: eta ala txit asko balioko digu Jaungoikoari eskerrak emanaz, aren izen santua sarri, sarri honratzen badegu: eta kontrara, esker gaiztokoak bagera, Jaungoikoa aserratuko degu: eta gere buruai kalte andiak ekarriko dizkiegu: bada esker gaiztokoai Jaungoikoak ukatzen dizkie arrazoi andiarekin esker onekoai egiten dien ontarte edo fabore andiak.\nG. Eta Jaunaren izena honratzeko mandamentu santu onek zer geiago agintzen digu? E. Jaungoikoari egin diozkagun boto edo promesak leialkiro kunplitzea.\nG. Zer da botoa edo promesa? E. Da ezaguera osoarekin edo borondate librearekin prometitzea edo eskeintzea gauza on bat egitea Jaungoikoari atsegin emango diona. Jaungoikoaren beraren honrarako prinzipalmente; eta baita Ama Santisimaren edo Santuen honrararo; kunplitzeko edo osatzeko, obligazio egiten duela. Bada gauza on bat egiteko deseoa, asmoa edo intenzioa artzea, edo baita proposito egitea ere bakarrik ezta egiazko botoa edo promesa: zerren ezin oraindio orrenbesterekin, ez agindu, prometitu edo ofrezitu boto edo promesa bezela; eta ala asmo edo deseo utsak, eta propositoak bakarrik eztue iñor obligatzen borondatezko gauzetan: baña bai boto edo promesak: eta oek obligatzen due gaiaz konforme; gauza pisu edo andietan pekatu mortalaren azpian, eta gauza txiki edo ariñetan pekatu benialaren azpian.\nG. Eta nundik ezagutzen da, agindu edo prometitu dana gauza pisu, eta andia dan edo ez? E. Eskuarkiro ezagutzen da, gauza ura berbera penitenzia orde aginduko baligue, obligatuko ginduzkan modutik: eta ala barau egun bat ateratzeko promesa: meza bat esan eragiteko promesa: lau erreal edo geiago limosnaz emateko promesa, gauza pisuak dira: baña estazio bat edo beste errezatzeko edo laurden bat olio edo kuartoren batzuek emateko promesak, eta oen antzekoak gauza txiki, eta ariñak dira.\nG. Eta boto edo promesak zenbat modutan izaten dira? E. Era askotan oi dira. 1. Batzuek dira boto edo promesa errealak, diruarekin edo dirua balio duen gauzarekin kunplitzeko egiñak: eta aek egin dituana, kunplitu bage ill bada, aen herederoak kunplitzeko obligazioa due, 2. beste batzuek dira personalak: nola bakoitzak berak edo barautzeko edo errezatzeko edo onelako deboziozko lanak; nola illero konfesatzeko edo komulgatzeko egiñak: edo ez orditzeko edo juramenturik premia bage ez egiteko, eta beste onelakoak. Eta oek kunplitu bage ill bada egin dituana, aren herederoak eztue zer egiñik: baña 3. diruarekin, eta personaren beraren bestelako obra onakin batetan kunplitzeko egiñak, kunplitzeko ill bada: diruaren aldetik agindua kunplitu bear due herederoak: baña eztue obligaziorik persona ark berak egin bear zituan lanak egiteko.\nG. Eta oraindio zenbat modutan geiago dira promesak edo botoak? E. Batzuek dira kondiziorik ipiñi bage egiñak: eta oriek bertatik obligatzen due: eta beste batzuek dira alde batera, eta beste batera gerta litekean kondizioaren azpian egiñak: eta oek eztue obligatzen kondizioa osatu artean: eta ala batek limosna andi bat edo mezaren batzuek agintzen baditu, bere aita edo bere semea edo bere emaztea edo bere burua onelako gaitzetik libratzen badira; eztu obligaziorik, kondizio ura osatu artean.\nG. Eta batere kondizio bage egin diran boto edo promesak noiz kunplitu bear dira? E. Denporarik señalatu badu, orduantxe: eta denporarik señalatu ezpadu, alik lasterrena eragozgarririk edo enbarazo andirik edo luzatzeko motibo justurik ezpadu: bada ardurabage, eta motibo justu bage luzatzea pekatu da: eta askotan mortala: eta asko ezta, osatzeko edo kunplitzeko asmo edo intenzioa edukitzea, alpertasunez edo nagitasunez luzatzen badu.\nG. Eta bada oraindio boto edo promes mota geiago? E. Bai: bada boto edo promes batzuek dira solemneak: eta oek dira, Elizgizonak, Epistolaz ordentzen diranean, egiten duen kastidade santua gordetzeko promes edo boto solemnea, Obispo Jaunak Elizaren izenean azeptatzen duena; eta Fraileak, eta Monjak, amasei urte bete ezkero, eta urtebeteko nobiziadua igaro ezkero, errelijio aprobatuetan, oen agintarien eskuetan egiten dituen iru bere edo promes solemneak, bata betiko kastidadekoa, bestea pobrezakoa, eta bestea obedienziakoa. Eta oriez gañerako beste boto edo promes guziak dirade, boto sinpleak; zerren solemnidade bage egiten diran.\nG. Eta boto edo promesak egitea gauza ona, eta probetxugarria da? E. Nola ere dan: baña ondorengo txarrik ekarri eztezen egin bear dira, txit ondo pensatu, eta begiratuta: bada askok errazago egiten ditue kunplitzen dituen baño: eta eren buruai egozten die karga pisu bat, eta obligazio andi bat, lanik asko gero ematen diena: eta ala obe da, botorik ez egitea, kunplitzeko neke andia dakarrenean: batez ere, gero faltatuko edo utsegingo duela bildur bada: eta botoak egiñik dauzkatzutenak arren len baño len kunplitzeko alegin egiazkoak egin itzatzue: eta aurrera txit ondo pensatu ta baizik, eztitzatzuela egin.\nG. Eta bada munduan boto edo promesak desegiteko, dispensatzeko edo aldatzeko eskualdirik daukanik? E. Bai: 1. mutiltxoak amalau urte osatu bage, eta neskatxak amabi urte bete bage, egindako botu edo promes guziak desegin litzake osoro aen gurasuak edo guraso-ordekoak. 2. Arrezkero egiñak, ondasunakin kunplitzekoak badira orobat desegin ditzake gurasoak, eta guraso-ordekoak, aen mendean dauden artean; bada umeak eztue eskualdirik, ondasunaz disponitzeko: eta baita desegin ditzake beste promesen batzuek ere, etxeko gobernu onaren kontra egiñak badira: baña bestelako promes deboziozkoak, kalterik ez dakardenak, ezin desegin litzake gurasoak, eta ez aen ordekoak, amalau urte mutillak, eta amabi neskatxak osatu ezkero egiñak.\n3. Aita Santu Erromakoak, Eliza guziaren buru danak bezela dauka eskualdia, boto edo promes mota guziak dispensatzeko: bada ez nolanai: baizik artako motibo egiazkoak badauzka: eta ala gezurrezro motiboakin ateratzen diran dispensak utsak dira: ezer balio eztue.\n4. Aita Santuak beretzat erreserbaturik dauzkan botoak atera ezkero (oek dira betiko kastidadekoak, errelijioso edo monja izatekoa: eta Jerusalengo leku santuak bisitatzekoa) beste guziak dispensatu ditzake Obispo Jaunak bere mendekoai, motibo justuakin; bestela ez: eta are errazago boto edo promesak aldatu ditzake, ala Aita Santuak, nola Obispo Jaunak, beste obra on batzuetan: eta ala eskuarkiro egin oi due.\nEta 5. Españiako Erreinuetan bizi diranak, gurutzadako Bulda artu ezkero, edozein konfesorek, Obispo Jaunak aprobaturik daukanak, aldalu deizke (len esan ditudan Aita Santuari gorderik dauden iru boto aek atera ezkero) beste boto edo promesa guziak beste obra on batzuelan, baña limosnaren bat ematen dala Gurutzada santuko gastuetarako.\nOrra, N.K. biderik, eta modurik asko, kezka askotatik zeuron buruak libratzeko, botoak edo promesak kunplitzeko neke edo enbarazorik badezue, eta zerren luzetxoa dijoan dotriña au, erregutu degiogun guziok Jaungikoari, arren bere izen santua beti honratzeko gogo bizi bat digula: eta baita agindu diozkagun gauzak leialkiro kunplitzeko grazia, eta indarra: eta gero eraman gaitzala bera alabatzera beti Zeruko gloriara. Amen.


'Roaming'-a Andorrara bidaiatzerakoan: batzuentzat bai, besteentzat ez - Debagoiena - Goiena.eus\nItziar Larrañaga Sarasola 2017-06-20 16:44\nHilaren 15ean roaming tarifak Europar Batasunean desagertu ziren Ibiltaritza etxean bezala ekimenaren baitan. Andorra Europar Batasuneko kide ez denez, roaming-a izaten jarraitu beharko luke; baina honek turismoan eragin negatiboa izango duela aurreikusita, Espainiako telefono konpainiekin adostasunera iritsi nahi dute.\nFrantziak, Alemaniak eta Herbehereek borondatez atxiki dute Andorra Ibiltaritza etxean bezala ekimen europarrera. Andorrara joaten diren espainiar turisten kopurua Frantzia eta inguruko beste herrialdeetako baino askoz handiago da. Horren ondorioz, Frantziako operadoreei beraien bezeroei Andorrako ibiltaritza kostuak kentzeak ez litzaieke diru galera handia ekarriko. Gainera, Carles Casadevall, Andorra Telecom-eko zuzendari internazionalak, Ara egunkari katalanari adierazi dionez, "operadore espainiarrak roaming-aren hartzaile handiak ziren eta Europar Batasuneko arau berri honekin gehien sufritzen ari direnak dira".\nTurismoan eragin negatiboa\nRoaming-ak Andorrako turista kopuruan beherakada ekarri dezakeela aurreikusiz, Andorra Telecom Espainiako operadore ezberdinekin akordioetara iritsi nahian dabil. Hala ere, momentuz ez dira aurrerapenik egon. Uda honetan roaming kostu altua ordaindu nahi ez bada beraz, orain arteko irtenbideetako bat aukeratu beharko da: datu paketeak kontratatu edo ibiltaritza deskonektatu eta komunikatzeko soilik wifi seinaleaz baliatu.\nJokin Guridi 2017 eka 14 Debagoiena\nBihar sartuko da indarrean roaming tarifak Europar Batasunean desagertu arazten dituen akordioa. Izan ere, Ibiltaritza etxean bezala ekimenak Europ...